Euskal Herria Bildu - Giza eskubideak, konponbide demokratikoa eta bakearen aldeko nafarroako hitzarmen sozial eta politikoa\nGiza eskubideak, konponbide demokratikoa eta bakearen aldeko nafarroako hitzarmen sozial eta politikoa\nAldaketa politiko eta soziala gauzatzeko premiak eta aukerak ezaugarritzen dute Nafarroako jendarteak bizi duen une historikoa. Orain arte indarrean egon diren kutur egiturak, jendarte mailakoak, ekonomikoak zein politikoak krisian daude. Herritarrak sakoneko aldaketak eskatzen dituzte; zeinen definizioan herritarrak beraiek protagonista izan nahi duten.\nAldaketa aroen berezko ezaugarria da eredu zahar eta berriaren arteko talka. Aldaketa testuinguru honetan kokatu behar dugu ere bai mundu mailan eta baita gure ingurune hurbilean ere giza eskubide, eskubide zibil eta politikoen inguruan ireki den eztabaida. Inolako zalantzarik gabe, eztabaida hau giltzarria da bestelako jendarte eredu baten definiziorako. Oinarri oinarrizkoa elkarbizitza demokratikoan, justizia sozialean eta bakean biziko den jendartea eraikitzeko.\nNafarroan, giza eskubide zein eskubide zibil eta politikoen eremuan gauzatu beharreko aldaketak gutxienez lau erronkei erantzun behar dio:\n1/ Azken hamarkadetan pairatu dugun gatazka politikoaren zio eta ondorioen konponbide integrala ekarriko duen bake eta normalizazio politikorako prozesuaren garapena;\n2/ Ekinbide politiko, sozial edo sindikalen jazarpenari amaiera emanen dion eredu politiko eta instituzionalaren osatzea; zeinean herritar guztien eskubide guztien babesa eta egikaritzea bermatuak egonen diren;\n3/ Kriminaltasunari aurre egiteko ereduaren ber-hausnarketa; jendarteko sektore ahulenak zigortzen dituen eredua bazterrean utzi eta gatazka sozialen konponbiderako bestelako alternatibak proposatzeko;\n4/ Barne aniztasuna kudeatzeko eta herrien arteko elkartasuna bideratzeko politika berriak garatzea; arrazismoari, xenofobiari eta era guztietako fundamentalismoari aurre eginez bakean eta demokrazian biziko den eredu berri bat eraikitzeko.\nTamalez, Espainiako Estatuan agintean dauden alderdi zein erakundeek egiten ari diren urratsak jendartearen eskaeren kontrako norabidea hartu dute. Baieztapen hau berresten dute, adibidez, Zigor Kodean sartu diren aldaketak, Hiritarren Segurtasunerako Lege berria (Mozal Legea), edota berriki onartu den 7/2014 Legeak (Europako Batasunaren baitan zigor aurrekarien inguruko informazioaren elkar-trukea zein ebazpen judizialak aintzat hartzeko prozedura arautzen dituen Legea). Neurri guzti horien ondorioa izaten ari da aldez aurretik eskubideen bermeen ikuspegitik oso murriztailea zen sistema guztiz onartezina den neurri bateraino narriatzen ari dela. Madrilen besteak beste PP, PSOE eta UPN alderdien babesarekin onartu berri den "Terrorismoaren aurkako Itunak" oinarrizko eskubideak urratzen dituzten salbuespeneko politiken betikotzea eta gogortzea ekarriko du.\nHorregatik guztiagatik GIZA ESKUBIDEAK, KONPONBIDE DEMOKRATIKOA ETA BAKEAREN ALDEKO HITZARMENA sinatzen dugunok, konpromisoa hartzen dugu:\n1- PP, PSOE eta UPN-k onartu berri duten "Terrorismoaren aurkako Ituna" atzera botatzeko; eta honekin batera martxan dauden Zigor Kodearen aldaketa eta Hiritarren Segurtasunerako Legea ere (Mozal Legea).\n2- Giza Eskubideen urraketa ahalbidetzen duten salbuespeneko lege eta politika guztiak aldatzeko; beste batzuen artean Alderdien Legea, pertsonen inkomunikazioa baimentzen duen Legea, herri mobilizazioen jazarpenerako isun administratiboen erabilpena, Atzerritarrei buruzko legea, presoak sakabanatu eta urruntzeko politika, 7/2014 Legea eta Espetxe politika arautzen duen Lege Orokorra.\n3- Bake eta Normalizaziorako prozesua bultzatzeko, 2014ko martxoan Foro Sozialak egin zuen bilkuran publiko egin zituen gomendioak bide orritzat hartuz.\n4- Zigorra ardatz duen kultura gaindituko duen alternatibak eraikitzeko. Konfidantza jarriz, gizarteak berdintasunean oinarritutako politika sozialak eraiki eta aurrera eraman ahal izateko duen gaitasunean, euren gatazkei erantzun bat emateko; zigor zuzenbidea zein espetxeen erabilera ahalik eta gehien murriztuz.\n5- Nafarroako jendartearen aniztasunaren kudeaketan politika aktiboak bultzatzeko; eta baita ere herrien arteko elkartasuna eta lankidetza ardatz izanen duten politika berriak garatzeko. Politika berri hauek arrazakeriari, xenofobiari eta era guztietako fundamentalismoei aurre egiteko modu eraginkorrena direla sinetsita.\nLANGABEZIAN ETA PREKARIETATEAN DAUDEN PERTSONEN ELKARTEA


DONOSTIA HIRIA METROPOLIRAKO BIDEAN (III): INDUSTRIAREN PAISAIA HASI AITZIN – HiritArtea\nPasaiako espazio industriadunaren lehen zantzuak atzematen hasiko ginateke XIX. mendearen erdialde horretantxe. Ur-azalaren ñabardura bitxiak mendiko ‘berdetasunaren’ gonbitearekin eta ‘zelai irribarretsuekin’ maisuki konbinatzen dituzten idazleek emeki-emeki beste perspektiba batzuei irekiko diete atea.\nCharles Hennebutte-ren deskribapen oraindik erromantikoak (desegindako gaztelu zaharraren ilunabarreko isla horixkek harkaitzen itzal ilunarekin sorturiko ‘antzerki itxura’ ponposoak), Madrazo-ren sententzia kritikoekin egingo du topo: iluntasunak, patio goibelek, kale zein arkupe luze baizen estuek eta ondare arkitektoniko traketsak itxura desatsegina ematen diote itsas bazterreko Pasaiari, topografia arraro forma irregularduna, aldiz, ezin ederragoa izanik. Aitzitik, XIX. mendearen hirugarren herenean beste ikuspegi optimistagoak ere bazeuden, pintoreskotasunari eta apaingarritasunari berriro ere esaldiak eskainiz. Horrez gain, armarri eta blasoi zaharrek bertako nobleziaren erakustoki aparta zirela zihoen M. L. Caspitou bidaiariak 1877an (Guide du voyageur dans la province basque de Guipuzcoa).\nAugust Muriel-en argazki erromantikoa, XIX. mendeko hirugarren herenean (1864).\nPasaia San Pedro aldean defentsarako zegoen dorre eraitsia, George Grenville-ren irudia (1838).\nUsai leun eta zapore baketsu berbera eskainiko zigun Palacio Valdés-ek (lorategidun itsas bazterreko etxeak, jendeen alaitasuna…). Txalupen zerbitzu-txandarekin batelari kopurua zeharo murriztean portuak zuen ustezko ‘exotikotasun’ horren sama ere jaitsiko zen zeharo, Pasaiako ikuspegi industrial eta metropolitarragoak indarra hartuz (garraioak, hiri-luzapena…). Hala ere, Donostia aldeko udatiarren bisita leku zela gogoratuko digute XX. mendea hastearekin batera:\n“Udaldia Donostian igarotzen ari denak egin behar duen txangoetako bat Pasaiako portu bizi eta pintoreskoa da, sei bat kilometrora baitago; bidaia hau kotxez egin daiteke errepidetik, hotel politak ikusiz bidearen alde banatan, edo tranbia elektrikoaz edo Norteko trenaz. Aipatutako lehenbiziko bietako bat erabiliz gero, Ategorrietako auzo jendetsua zeharkatzen da; hemengo txaletetan bizi da udaldiko kolonia dotore eta maila handikoa. Aurreratu ahala ikusten dira Santo Domingoko komentu bikaina, udal mintegi ederra eta Donostia hornitzen duen edateko uraren depositu apartekoa, Mirakruz gainera heldurik, eta hemen, berriz, ingelesen komentua, Pasaiako arrada bere zabalera osoan begi-bistan dugula, ikuspegi ezin bikainagoaz. Pasaiako herria hiru departamentutan banatuta dago, baitira San Pedro, Donibane eta Antxo, eta azkeneko honexetan dago Norteko trenaren geltokia”[i].\nSerapio Mujika historialaren antzean (Geografía general del País Vasco, 1918) José María Salaberríak ere (1925) Pasaiako karrika ‘tipikoak’ erakutsiko dizkigu, itxura veneziarra zerion itsas bazterraz ziharduenean, Kantauri itsasoko zerupean gordea eta mendi biluziaren magalean gotortua. Modernitatearen ikuskizuna beti izan baita ustelkeriaren eta atsekabearen ikurra: ez da falta, zentzu honetan ere, ikuspegi zinez ‘anti-modernoa’. Hiru urte beranduago (1928), Félix Urabayen ere bertako paisaia industrialaz arituko da modu osoro poetikoan, soinuekin eta zaratekin batera muga sinbolikoaren bi alderdi txit desberdinduak aipatuz.\nSeguruenik XX. mendeko lehen hamarkadetako Pasaiako badiaren argazkia. Eusko Ikaskuntzako, Euskomedia Fundazioko, Ojanguren erakundeko eta Udaletako Fondoak.\nLehenengo bapore ontzien garaiko Trintxepe aldeko moilak eta portuko egiturak. Eusko Ikaskuntzako, Euskomedia Fundazioko, Ojanguren erakundeko eta Udaletako Fondoak.\nItsas bazterreko paisaiaren funtzionaltasunaren ‘muga’ edota aipatu bikoizketa horiek osatzeko konfigurazio administratibo historiko txit bitxiaren banaketa ‘hirukoitza’ genuke, honek ere espazioari eta identitate kulturalari izaera sano berezia ematen diola ikusiz:\n“Pasaia bat da muinean eta hirukoa pertsonetan, hiru herri bereiziekiko udal bakarra, Pasai Donibane, Pasai Antxo eta Pasai San Pedro, hiru hirigune izaki, hiru mosketariak bezala, lau direnak, Trintxerpe erantsi behar baitzaie… Pasaia herri bitxia da oso, bere erdiko plaza ez baita edozein herriko plazaren modukoa, lur edo zementuzkoa, ataripe edo lorategiekikoa, baizik eta urezkoa, gasolinoan zeharkatu behar den ‘T’ lerromakurraren eiteko Badia sakona da bere plaza, topagune beharrean bereizgune den plaza”[ii].\nGuztira, Pasaiako hiribildua sortu aitzin portuko ekimenek bere horretan zirauten eta, batik bat, egiteko produktiboak erlijioaren adierazpide sinbolikoekin elkarlotuz, XVI. mendean San Joan Bataiatzailearen elizaren parean kaia jaso zuten, Pasaiako jarduera ekonomiko gehienak burutzen zituzten tokian bertan. Izan ere, XIV eta XV. mendeetaraino ez zegoen eraikin garrantzitsurik errota eta ontziola apal batzuk kenduta.\nHegoaldean, portuko defentsak zeuden kostako mendixken magalean, eta bertara joaten ziren gizon armatuak etsaien ontziteria edota kortsarioak ikustatzen zituztenean. Hobeto babestuta zirauen hegoaldeko zonaldean aktibitate industriala ugariagoa zen, dikeak, biltegiak, ontziolak eta burdinolak existituz. XV. mende horretan errege katolikoek Pasaiako eta Donostiako plazetako defentsak areagotzeko planak bultzatu zituzten, eta Pasaiako portuko ahoan gaztelu bat zegoela ere badakigu, seguruenik geroago Santa Isabelena eraikiko zen toki berberean. Pietatearen enparantzan bastioi bat ere bazegoela uste da. Carlos V.ak portuko sarreraren bazter bien fortifikazioa aginduko zuen, bata Jaizkibelen azpian portuko sarrera kontrolpean izateko eta bestea barrurago, San Pedroren kapera ondoko dorre zirkularra, harlanduaz altxatua. Santa Isabeleko gaztelua ere izen bereko elizaren aldamenean zegoen, moilaren gainean ezarria.\nBestalde, Frantziako gertutasunak garai modernoago baina latzetan Pasaian amarratuta zeuden itsasontzientzat suposatzen zuen arriskuaz jabetuta, Donostiako hiribilduak zeuzkan interesak galzorian ikusita, Pasaiako portuko defentsen egoeraz kezkati agertu zen. Harrezkero, portuko sartu irtenaldietan XIX. mendearen lehen herenean eraikitako dorrearen ondoan kairatu behar izaten zuten ontziek, baita muga-zergak ordaintzeko ere. Erregearen Itsas Armadako ontziteria hartzeko beste kai bat eraiki zuten haren gaineko erregearen zerbitzuko biltegiekin. Era berean, Pietatearen gurutze tokiaren aurrean lehorreratzeko beste gune bat jarriko zuten, lehenik eginak zeuden kaiak luzatuz eta Kaputxinoetatik Lezoko alderaino beste dike bat ezarriz. Argiro atzeman dezakegunez, egitura erlijioso eta militarrek finkatutako mugarri sinbolikoak baldintzatu zuten nola edo hala portuko antolamendua eta fenomeno urbanoa antzinako Pasaian, gerora ere nolabaiteko garrantzia sinbolikoa izango duena. Bitartean, Pasaiako portuaren kondizio geografiko eta hidrologikoak Kantauri kostakoen artean hoberenetakoak ziren.\n(a/b) Badiaren eta orokorrean Pasaiaren interesen defentsarako militarren antzinako estruktura berrerabiliak, batzuetan zer izan diren gogoratu ezinik, egungo ondare ezkutua bailiran agertzen zaizkigunak.\n Euskal Herriko argitalpenen artean, Revista Pintoresca de las Provincias Vascongadas azpimarratzen du J. M. Unsain-ek, 1846an Bilbon argitaraturiko faszikulu bilduma. Bizkaiko, Gipuzkoako eta Arabako arkitekturak, monumentuak eta gertakizun historikoak nabarmentzen ziren, testu laburrez eta grabatuez baliatuz.\n Hala ere, denboran guregandik gertuago (1961) ‘Veneziako kanal baldarrak’ aipatuko ditu Ignacio Aldecoa-k (El País Vasco) Pasaiaz idazterakoan, itsas bazterrean ‘zintzilikaturiko’ etxeekin, kolorez pintatuak eta palafitozko teilatuekin ur-geruzaren gainean. Pilar de la Cuadra-k, azkenik, industriaren unibertsoa konposatzen du bere olerkietan: <<El puerto de Pasajes/ a ambos lados vierte/ su belleza/ y ancla el universo marinero/ entre arcos de grúas/ y faroles borrachos que se apoyan/ curvados en el agua>> (Perfil y pulso de Guipúzcoa, Donostia, Auñamendi, 1973).\n Donostian Urgull mendiko harresi-sarea eraberrituko zuen Spanochi ingeniariaren trazaren araberakoa. Jaizkibelen ere Lord John Hay-ren fuertea aurkitzen zen, gaur eguneko Arrokaundiko parkean dirauten aurriekin (XIX. mende hasierako karlistadan ingelesek liberalei emandako laguntzaren lekuko argia). Fuerte militarrez gain, badiako bokalean ‘katea’ zeritzona ere existitzen zen portuaren defentsarako. Kableez loturiko egurrekin pasa-lekua oztopatzen zitzaien etsaien ontziei.\n 1867an bertan behera utzitakoa, XX. mendearen hasieran elementu batzuk mantentzen zituen. Aurriek etxebizitza pribatu baten eraikuntza ahalbidetu dute.\n Portuko bokalea arearen pilaketaz itsutu ez zedin, zuhaitzak ondoratzen zituzten badian, euren sustrai eta abarrekin, txalupei lotuta arrastaka eramanez.\n Portura sartu bezain laster Bonontzako Kristo Sainduaren basilika da lehenengo ikuskatzen diren eraikinetakoa, Donibaneko lehen eliza izana XIV. mendetik. Santa Ana baseliza ere, 1573koa, Donibaneko eraikin zaharrenetakoa da. Beste etxe eta eraikin batzuk ere ondare-balio nabarmena lukete, adibidez zubi-etxeak, hiri-paisaiaren elementu garrantzitsuak, batik bat kale bakarreko edota bi kaleko bilbe urbanoaren estutasunean agertuak, itsasoaren eta mendiaren arteko espazio luze baizen meheetan. Itsas bazterreko arkitektura militarraren presentziarik ikusgarriena Santa Isabelgo gazteluarena izango zen, 1625ean Txurrietako errotak zeuden kokagunean eraikia, 1867an baliogabetu zuten arte. San Pedron Almirantearen dorrea zegoen, seguruenik XIV eta XV. mendeen artean eraikitako harlanduzko zilindro biribila gaztelu zaharrago baten aurrietan, lehen esan bezala (XV. mendearen hasierakoa edo). Artilleria piezaz hornitua, 1835eko sutearen ostean erabiltezin geratu zen. “Torreatze”, “Erregidorearen dorrea” edo “Donostiako dorrea” izenaz ere ezaguna, ez zaigu gelditu beste arrastorik San Pedroko toponimian baino: “Torreatze kalea”. Era batera edo bestera, Pasaiako ur-fronte horietan bizi ziren komunitateentzat adierazkortasun handia zeukan elementu arkitektonikoa zen. Iraganaren memoria hori berreskuratzeko asmotan, eta badiako ur-bazterreko paisaiaren balorazioari begira dorrea berreraikitzeko ikonografiaren bilaketa bultzatu zuen Foru Aldundiko kultur zuzendari nagusiak 2005ean. Horrez gain, 2009an Alfredo Feliú-k Pasaiako dorrea zela eta idatzitako liburuak ikonografiarik gehiena biltzen du eta xehetasun historiko batzuk. Izan ere, margo zein marrazkietan ikusi dezakegun dorre zilindrikoak teilatu konikoa omen zeukan, gerora ormak sostengatzen zituen harrizko prisma eraikiz aldamenean. San Pedrotik Donibanera pasatzeko ontziralekuaren parean altxatua, kokalekua oso estrategikoa izan zen beti portuaren defentsarako, portuko aktibitatea kontrolpean izateko eta karga-deskarga zerbitzuen kobrantza egiteko ere.\n[i] 1909ko Guia ilustrada para el viajero en San Sebastián. UNSAIN AZPIROZ, J. M. Idem, 314. or.\n[ii] GUERRA GARRIDO, R. La mar es mala mujer, Madrid: Círculo de Lectores, 1991, 32. or.


Black Night Raid eu | nonstopaventura\nGuztientzako abentura lasterketa\n2016ko Martxoaren 19an, Oion (Araba)\n14:30-15:30 Partaideen harrera\n15:45 Azalpen teknikoa\n16:00 Mapen banaketa eta Irteera\n23:00 Penalizaziorik gabeko ordu limitea\n23:30 Helmugaren itxiera\n00:00 Sari banaketa\nNire lehehengo raida\nAbentura lasterketak, diziplina anitzeko lehiaketa iraunkorrak dira, erresistentzia, nabigazioa eta taldeen biziraupena autonomia osoan neurtzeko diseinatutak.\nParte-hartzaileak orientazio ibilbide bat bete behar dute, ahalik eta denbora laburrenean, bidean zailtasun naturalak gaindituz, eta euren indarrak bakarrik erabiliz, laguntzarik gabe, edo motorizatua bitarteko motorizatuak erabili barik, korrika eginez, bizikletan ibiliz, kayakean, igeriketan, eskalatzen, arroilak jaisten edo eta haitzuloetan sartuz...\nKirol diziplina askoren ezagutza eskatzen duten espedizioak dira, baina, era berean, indar psikologiko handia eskatzen dute, non talde-lana ezinbestekoa da erronkei arrakastaz aurre egiteko.\nTalde-lana, erresistentzia, lehiaketa, inteligentzia eta naturarekiko maitasuna, kirol honen ezaugarri dira.\nBlack Night Raid - Oion 2016 distantzia erdiko proba izango da, gehienez 7 ordutakoa. Disziplina nagusiak trekkinga edo korrika eta mendi bizikletadira, nahiz eta proba berezi batzuk ere izango diren, soka jarduerak, eskalada edo orientazio espezifikoa bezala. Horrez gain, probak berritasun bat ere izango du, izan ere, lasterketaren zati bat gauez egingo da, Euskadin aurretik egin ez dena.\nDatu horiek ikusita, eman dezake, lasterketa, kirolari esperientziadunentzat bakarrik dagoela diseinatuta, baina ez da horrela, izan ere, proba adin guztietarako egokia da, indartsuenek, beraz, euren fisikoa eta teknika probatzeko aukera izango dute, urrutiko puntu eta kontrol konplikatuetara joanez, baina beste puntu guztiak guztiontzat dira.\nTaldeak 2 korrikalariz osatuta egongo dira, gizonezkoak, mixtoak eta emakumezkoak bereiztuz.\nKorrikalariek hasieran jasoko dituzte mapak, non kontrol puntu batzuk agertuko diren. Kontrol bakoitzak puntuazio bat izango du, zailtasun fisikoa eta teknikoarekin bat eginez. honela, talde bakoitzak erabakiko du zein kontroletara joan ahalik eta puntuazioa gehiene lortzeko denbora gutxienenan. Etapa baten amaierara berandu iritziz gero, talde horrek etapa horren puntuak galduko ditu. Puntu gehien lortzen dituen taldeak irabaziko du.\nEdozeinek parte har dezake proba honetan. Hauek izan daitezke emaitza ona lortzeko giltzak:\nBi korrikalariz osatutako taldeak.\nBikote mixtoa, Nesken bikotea, Mutilen bikotea.\n7 ordu gehienez.\nUrtarrilaren 1etik aurrera. Formularioa betez eta gure dendan ordainketa eginez .\nUrtarrilaren 1etik 31era, 27€ pertsonako.\nOtsailaren 1etk 29ra, 30€ pertsonako\nMartxoaren 1etik 13ra, 32€ pertsonako\nKirol Asegurua (aukerakoa): 3€ pertsonako\nMapa joku extra: 5€\nKirol materiala maila bakoitzeko lehenengo hirurentzat.\nPartaide guztiek korrikalariaren poltsa bat eta NonStop Aventuraren opari bat jasoko dute proba amaitzean.\nLasterketerako inskripzioak eta sorpresa gehiagoko sorteoa egongo da, partaide guztien artean.\nTaldekiderik behar duzu?\nFamilia arteko Raida


Landa-eremuak - Oikocredit España\nMunduko pertsona txiroen % 25 inguru landa-eremuan bizi da eta finantza-zerbitzuetara iristeko arazoak izaten dituzte. Hori dela eta, Oikocredit kooperatibaren misioa betetzeko, ezinbestekoa da eremu horietan lan egitea.\nLanda-ingurunetara iristeko bereziki azpimarratzen dugu nekazaritza-proiektuen finantzaketa. Halaber, lurraldean presentzia nabaria duten tokiko mikrofinantza instituzioekin batera lan egiten dugu.\nEra berean, zenbaitetan, landa-eremuetan inpaktu berezia duten proiektuetan kolaboratzen dugu, esate baterako, sustatzen ditugun erakunde batzuekin banku mugikorra garatuz, edo Barefoot Power eguzki-argiztapen autonomorako enpresan partizipazioa izanez.\nLanda-eremurako irisgarritasuna egiazko erronka da. Diego Fernando Concha Microfinanzas Prisma erakundeko (Oikocredit kooperatibaren bazkidea Perun) zuzendari nagusia da. Berak dioenez: “Merkeagoa da hirigunetan zerbitzua ematea. Landa-eremuetara iristea zailagoa da. Gainera, bezeroak isolatuta daude geografikoki eta kulturalki eta, horren ondorioz, heziketa-programak abiarazi behar dira”.


Ugarteko Errosarioko eliza | Amezketa - Txantxangorri Aldizkaria\nHome > Argazkiak > Ugarteko Errosarioko eliza | Amezketa\nAmezketako Ugarte auzoan dago kokatuta Errosarioko Andre Mariaren eliza. Gaur egungo eraikuntza XVI. mendekoa da, 1568an agertzen da dokumentuetan lehen aldiz, baina parrokia lehenagotik zegoela erakusten du portada erromanikoak, Gipuzkoako erakusle zaharrenetarikoa dena. Sarreran hiru arkiboltadun erdi-puntuko arkua du. Hala ere, aurrean eraikitako apaiz-etxeak ez du sarrera osorik ikusten uzten. XVII. mendean eraikinari alboetako kapilak gehitu zitzaizkien.\nErretaula nagusia Pedro de Latijerak egin zuen 1684 urtean, eta 1703an Francisco Barrenecheak egin zituen irudiak. Ondorengo urteetan irudiei urreztatu egin ziren. Irudi nagusiak Errosarioko Andre Maria erakusten du Jesus haurra besoetan duela, esku batean liburu bat eta bestean bedeinkapena emanez dagoena. Alboetan Santo Domingoren eta San Franciscoren irudiak daude. Goiko aldean, berriz, Kristo gurutziltzatua dago, San Juan eta Ama Birjinaren irudiekin. Gainera, San Joseren eta San Luis Gonzagaren irudiak daude beste erretaulatan.\nJaiak urriaren 7aren inguruan ospatzen dituzte, Errosarioko Andre Mariaren egunean. Mezaren ondoren, Errosarioko Andre Mariaren pausua ateratzen dute auzoan. Nabarmena da ere Ugarteko Ingurutxoa, egun horretan dantzatzen dena. Bedaioko Ingurutxoarekin batera, mota horretako dantzen erakusle bakarrak dira Gipuzkoan.\nSarah Ugarte (Mendi-lasterkaria): «Hasieran,…\nAmezketaelizaerromanikoaErrosarioko Andre MariaTxantxangorrri Aldizkaria 96UgarteXVI. mendea


Meizu 16 eta 16 Plus-ek TENAAren bidez igarotzen dira: agerian dauden ezaugarri nagusiak | Androidea\nMeizu 16 eta 16 Plusek TENAAren bidez egiten dute topo: agerian dauden ezaugarri nagusiak\nMeizu 16 eta 16 Plus, Txinako konpainiaren hurrengo bikoteak, duela gutxi agertu da TENAAn, Txinako ziurtagiria, zeinetan beraien diseinuak eta lehendik zurrumurruak ziren zenbait zehaztapen eta ezaugarri tekniko erakusten dizkiguten, baina gaur egun egiazkoak direnak.\nErrendimendu handiko bi gailu hauek Abuztuaren 8an aurkeztuko dute estiloz. Gainera, Jack Wong Meizuko zuzendari nagusiaren itxaropen handien arabera, merkatuan gailenduko dira arazorik gabe.\nTelefono adimendunak TENAA datu-basean erregistratu dira modeloen zenbakien arabera M882Q y M892Q, Meizu 16 eta 16 Plus-enak diren kodeak hurrenez hurren.\nMeizu 16 TENAAn\nIkus dezakegunez, erabilitako diseinua Meizu 15aren antzekoa da, alde bakoitzean nahiko ertzak murriztuta, aldeetakoak baino gehiago, protagonismoa hartzen baitute aurrealdean. Atzealdean, bi telefonoek bertikalki pilatutako kamera konfigurazio bikoitza dute LED flash baten ondoan, baina ez dute hatz-marka irakurgailurik adierazi zen bezala, pantailaren azpian integratuko liratekeelako.\nBeste datu batzuen arabera, Meizu M882Q (16) 6 hazbeteko pantaila du eta 2.950mAh bateria gordetzen du. Bere neurriak 150.5 x 73.2 mm dira. Bestalde, Meizu M892Q (16 Plus) 6.5 hazbeteko pantaila du, 3.750mAh bateria eta 160.3 x 78.2 mm neurtzen du. Horretaz gain, bi telefonoek 7.3 mm-ko lodiera dute.\nMeizu 16 Plus TENAAn\nAzkenik, Telefono hauek 18: 9 itxura erlazio AMOLED pantailekin iritsiko direla espero da, Qualcomm Snapdragon 845 batekin eta 8 GB RAM arte. Hala eta guztiz ere, bere aurkezpen egunean emango diren datu ofizialen zain egon beharko dugu espekulaziotik eta asmakizunetatik ateratzeko.\nArtikuluaren bide osoa: Androidea » Berri » Meizu 16 eta 16 Plusek TENAAren bidez egiten dute topo: agerian dauden ezaugarri nagusiak\nSamsung bere gama altuko mugikorretarako GPU propioa garatzen hasten da\nPUBG Mugikorra 0.7.0 bertsiorako eguneratzea eskuragarri dago: gerra modu berria bizitza infinituarekin


Udaberriko Ligako lehen igeriketa jardunaldia zapatuan Agorrosinen - Bergara - Goiena.eus\nUdaberriko Ligako lehen igeriketa jardunaldia zapatuan Agorrosinen\nImanol Gallego 2015-03-06 08:12\nPasa den urteko froga.\nGipuzkoako Udaberriko Ligako Lehen Igeriketa Jardunaldia jokatuko da zapatuan Bergaran. Andoainen ere jokatuko da, Bergararekin batera. Bergaran, honako igeriketa elkarte hauek ariko dira: Bidasoa, Legazpi, Oarsoaldea, Bergara, Atletico San Sebastian, Zarautz Baleak, Aloña Mendi eta Urbat. 150 bat igerilari orotara.\nBergaran antolatzen den urteko lehen txapelketa izango da zapatukoa eta Nerea Anduagak entrenatzen dituen neska-mutikoak ilusio handiarekin ekingo diote, azkeneko txapelketetan fin aritu dira-eta, emaitza onak lortuz. Domekan, bestetik, Legazpin jokatuko den Eskola arteko 50 metroko Gipuzkoako finalean ere ariko dira Bergara Kirol Elkarteko igerilariak.\nIgeriketa txapelketa dela-eta zapatuan ezingo da erabili bainuontzi handia. Honenbestez, goizean itxita egongo dira igerilekuak ohiko erabiltzaileendako. Bestetik, jaioberrien ur jarduerak (bainuetxean ematen direnak) eta igeriketa eskolak (bainuontzi txikian emango direnak), berdin emango dira. Txikien aldagelak eta familia aldagelak erabili beharko dira.\nArratsaldean bainuontzi handia erabili ahalko da inongo arazorik gabe.\nUdal Kirol Zerbitzutik barkamenak eskatu nahi dizkie herritarrei txapelketak sorraraz ditzakeen gorabeherengatik.\nUr jolasak domekan\nBestalde, domeka arratsaldean (17:00-19:00) ur-jolasak antolatu dituzte. 8 urtetik gorako neska-mutikoendako puzgarriak eta jolasak antolatuko dituzte handian. Eta, txikian, 8 urtetik beherakoendako eta hauen gurasoendako ur-jolaserako materiala aterako dute.\nKirol zerbitzutik adierazi dutenez, jolas horietan parte hartzeko baldintza bakarra da eguneko sarrera ordaindu edota abonatua izatea.


Onintza Ostolazari babesa adierazteko elkartasun maratoia egingo dute : Oarsoaldeko Hitza\nOnintza Ostolazari babesa adierazteko elkartasun maratoia egingo dute\nOstiral arratsaldean hainbat ekitaldi egingo dituzte, 11/13 sumarioan auzipetuta dagoen abokatu oiartzuarrari babesa emateko.\nAbuztuaren 1ean agerraldia egin zuten, Ostolazari (lehen lerroan) babesa emateko.\nHilaren 16an hasiko da, Espainiako Auzitegi Nazionalean, 47 herritarren kontrako epaiketa. Euskal presoei modu batera edo bestera —medikuak, abokatuak, Herrira, senideak…— emandako sostengua epaituko dute.\n47 euskal herritar horietako bat Onintza Ostolaza abokatu oiartzuarra da. 2015eko urtarrilaren 12an atxilotu zuten, euskal presoen hainbat abokaturekin batera. 11 urteko kartzela zigorra eskatzen dute haren kontra.\nOstolazari babesa emateko asmoz, Elkartasun Maratoia antolatu dute Oiartzunen, datorren ostiralerako (hilak 6). Horrela, auzipetuen herri guztietan egingo diren mobilizazio dinamikarekin bat egingo dute oiartzuarrek.\n17:00etatik aurrera, Oiartzungo Done Eztebe plaza giro polita sortuko da, eta horretarako, hainbat sortzailek beren uzta partekatuko dute bertara hurbiltzen direnekin: Ibargaingo musikariak (17:00), Maider Zabalegi (17:15), Olarri dantza taldea (17:30), Ekain eta Malen (17:45), Gotzon Autobus magikoa (18:00), June Galardi (18:15), bertsolariak (18:30) eta Beira (18:45). 19:00etatik aurrera, mosaikoa egingo dute, eta ondoren erraldoiek dantza egingo dute.\nElkartasun tanta horiek itsaso bihurtuko dira hilaren 14an. Egun horretan, manifestazioa egingo dute Bilbon, 17:30ean Casillatik abiatuta. Horrez gain, 47 auzipetuen aldeko manifestua izenpetu daiteke.


Aire berriak euskal selekzioan | Kirola | Berria\nAitziber Ibarbia, iazko Loatzoko Igoera Jaitsieran. KARLIS MEDRANO Tamaina handiagoan ikusi\nBeteranoak ez dira falta: Jokin Lizeaga, Oihana Azkorbebeitia, Hassan Ait Xau, Aitziber Ibarbia eta lehen aipatutako Iban Letamendi. Gazteek, baina, haize berria emango diote selekzioari.\nMalagan (Andaluzia, Espainia) jokatu zuten lehen lasterketan Julen Martinez de Estibariz (laugarren) eta Mayi Mujika (seigarren) izan ziren onenak. Igandean jokatu zuten bigarren proba euskal selekziokoek, Jerten (Extremadura, Espainia). Nabarmentzeko modukoa da Asier Larruzea debutariak lortutako bigarren postua. Nesketan, Mujika laugarren izan zen. Espainiako Kopan izango den taldeak aurtengo helburuak kontatu dizkio BERRIAri.\n1. Nola antolatu duzu denboraldia?\n2. Nola joan dira orain arte egindako lasterketak?\n3. Zein lasterketa egingo dituzu denboraldi honetan?\n4. Zein izango dira helburu nagusiak?\n5. Zerekin konformatuko zinateke denboraldi honetan?\n1. Hasiera batean motibatzen eta erakartzen nauten lasterketez osatutako egutegia egin nuen: Euskal Herrian, Pirinioetan... Baina euskal selekzioaren deia jaso nuenean, egutegia aldatu behar izan nuen. Espainiako Kopan lehiatuko naiz, baina hortik kanpo ez dut huts egingo Aloñako igoeran eta Zegama-Aizkorrin.\n2. Gustura nago egindakoarekin: UZ Trailen bigarren sailkatu nintzen, Ander Iñarraren atzetik, eta Malagan, Espainiako Kopako lehen lasterketan, 14. Emaitza horrekin pozik nago, astebete lehenago Pierra Mentan lehiatzen ari nintzela aintzat hartuta.\n3. Aurretik aipatu moduan, Espainiako Kopan lehiatuko naiz, baina, horretaz aparte, Aloñako igoera, Zegama-Aizkorri eta Mulleresko maratoia [Lleida, Herrialde Katalanak] egingo ditut oporren aurretik. Ondoren ikusiko dut nola dauden indarrak eta gogoa.\n4. Helburu nagusia Aloñan eta Zegaman ahalik eta ondoen aritzea izango da. Espainiako Kopako lasterketetan ere ahal dudan guztia emango dut, euskal selekzioa goiko postuetan egon dadin.\n5. Urtetik urtera nire maila igotzen doala ikustearekin pozik egongo nintzateke. Badakit gaur egun ez daukadala mailarik Espainiako Kopako lasterketa bat irabazteko edo podiumean sartzeko, baina ahal dudan posturik onenak lortzeko borroka egingo dut. Asko poztuko nintzateke Aloñako igoeran nire denbora onena jaistea lortuko banu.\n1. Denboraldia antolatu nahian nenbilela, pneumonia bat harrapatu dut eta hankaz gora jarri dit denboraldi hasiera. Beraz, oraindik ez daukat ezer antolatuta.\n2. Otsaileko bi lasterketa baino ez ditut egin, eta balio izan zidaten konturatzeko lan handia neukala egiteko.\n3. Munduko Kopakoak egin nahiko nituzke, baino, horretarako, lan handia daukat egiteko.\n4. Lau aste egon naiz geldirik, eta ea gorputzak buelta nola ematen dion. Horren arabera finkatuko ditut helburuak.\n5. Maratoiaren distantziatik goragoko lasterketei gustua hartzea ez litzateke txarra! Horrekin gustura geldituko nintzateke.\n1. Denboraldia bi zatitan banatzen dut, baina helburuen arabera antolatzen joaten naiz. Urte hasieran denboraldiaren ideia orokor bat daukat. Lehendabizi zein lasterketa garrantzitsu egingo ditudan pentsatzen dut, eta, ondoren, prestakuntzarekin aurrera segitu ahala, inguruko lasterketak gehituz joaten naiz. Abuztuko oporrekin batera, atseden txiki bat hartzen dut, eta irailerako bigarren zatiari ekiten diot, urrira arte gutxi gorabehera.\n2. Ez dut lasterketa askorik egin, baina nahiko gustura nago egindakoarekin: bi txapel eta erretiratze bat, Malagakoa. Azken horretan, koadrizepsak igo zitzaizkidan, baina ondo sentitu nintzen eta momentuko zerbait izan zela uste dut.\n3. Hemen ingurukoekin hasiko naiz, Zegama-Aizkorrira arte. Gero, sasoi onean banago, Munduko Kopako lasterketak egingo ditut: Livigno, Buff Epic Trail, Comapedrosa, Limone...\n4. Munduko Kopako lasterketak dira helburu, horietan ahalik eta erregularrena izatea.\n5. Konforme naiz arazorik gabeko denboraldia egitearekin. Ahal bada, lesio edo gaixotasunik gabe. Ondo sentitzen naiz eta, ondo bidean, emaitzak etorriko dira.\nASIER LARRUZEA (Gueñes, Bizkaia, 1990)\n1. Euskal Mendizale Federazioaren Euskal Rankinga egiteko asmoa dut, baita beste lasterketa batzuk ere. Azken bi urte hauetan kilometro bertikalei lehentasuna eman diet, nahiz eta modalitate ezberdinetako lasterketetan parte hartu dudan; baina denboraldi honetan aurrerapausoa eman nahi dut, eta lasterketa luzeagoak egitea pentsatu dut; maratoi erdiak eta maratoiak.\n2. Aurten egindako lasterketak ongi joan dira, emaitza onak lortu ditut; baina garrantzitsuena da gustura sentitu naizela.\n3. Egutegi bat eginda neukan, baina, selekzioaren deiarekin, pixka bat moldatu behar izan dut; gustura, ordea [barreak]. Euskal Rankingean puntuak batzeko beharrezkoak diren gutxieneko lasterketak egiteaz gain, beste batzuk ere egingo ditut. Lineako Euskal Herriko txapelketa, Aloñako Igoera, eta kilometro bertikaletakoa, Beriainen. Euskal selekzioarekin konpromisoa hartu dut, printzipioz, Espainiako Kopa eta txapelketa egiteko, baina zer edo zer gehiago eskatzen badidate, pozik egingo dut. Beste lasterketa batzuk ere egingo ditut: Cabralesko kilometro bertikal hirukoitza, Larhungo bertikala, La Quadrako mendi lasterketa eta Pico de la Cruz Galdamesen.\n4. Lasterketa guztiak dira helburu, baina selekzioarekin egingo ditudanak batez ere. Selekzioan ahalik eta denbora gehien jarraitu nahi dut.\n5. Oso burugogorra eta zorrotza naiz neure buruarekin. Ez naiz gutxirekin konformatzen. Zer edo zer lortzen dudanean, gehiago nahi dut. Hala ere, osasuntsu eta lesiorik gabe jarraitzearekin konformatuko nintzateke, ahalik eta gehien eman ahal izateko.\nIBAN LETAMENDI (Oñati, Gipuzkoa, 1978)\n1. Oso indartsu eta motibatuta hasi nintzen, entrenamendu bikainak egiten eta oso sentsazio honekin; baina duela hilabetetik ez nago nire onenean eta kostatzen ari zait martxa jarraitzea.\n2. Bi besterik ez dut egin: Senperen garaipena lortu nuen, eta Malagako Espainiako Kopako lehen proban 11. helmugaratu nintzen. Neguan egin dudanarekin eta ikusita nola sentitzen nintzen entrenatzen, hobeto egitea espero nuen, baina, azken aste txar hauek direla medio, ezin izan dut guztiz gozatu.\n3. Espainiako Kopa egingo dut, eta tartean beste lasterketaren bat sartuko dut. Ea Zegama-Aizkorri txukun bat egiterik dudan. Dena den, bueltarik ematen ez badiot, zaila izango dut.\n4. Korrikalari izateaz gain, aurten beste lan bat ere hartu dut, hautatzailearena alegia. Beraz, helburu nagusia gazteei pausoa ematen laguntzea da, baita bidaiak eta beste zenbait kontu kudeatzen laguntzea ere.\n5. 40 urterekin ez nago gauza asko eskatzeko moduan. Azken urteak, lesioak direla medio, nahiko eskasak izan dira, eta munduko pertsona zoriontsuena izango naiz aurten minik gabe korrika egitea lortzen badut, nire esperientzia gazteenei irakasten badiet eta talde giroa sustatzea lortzen badut.\nXABI MACIAS (Iruñea, 1995)\n1. Neguan eski nordikoarekin tartekatzen ditut mendi lasterketak. Abendutik martxora arte eskiekin lehiatzen naiz, eta mendi lasterketen denboraldi-aurrea osatu. Martxoan, mendi lasterketaren bat egiten dut, hankak eta gorputza prestatzearren, eta apirilean hasi ohi dut mendiko denboraldia. Abuztu partean ez naiz lehiatzen, burua freskatzearren, denboraldiko bigarren zatia gogoz hartzeko.\n2. Mendian bi egin ditut; oso ondo sentitu naiz. Mendi lasterketekin hasteko gogoz nago.\n3. Aurten lehen urtea dut euskal selekzioarekin. Espainiako Kopako lasterketak dira helburu, baita Munduko Kopako lasterketaren bat ere, Zegama-Aizkorri maratoia adibidez. Lasterketa horiez gain, kilometro bertikalak oso gustuko ditut, eta bakarren bat egiteko asmoa daukat.\n4. Selekzioan lehen urtea izanik, gozatzea eta taldean ongi pasatzea, batez ere. Lehiaketen aldetik, ahalik eta hobekien egitea, noski, eta burua fresko mantentzea, datorren urtean, aurten pilatutako eskarmentuaz baliatuta, denboraldi ona egin ahal izateko.\n5. Ez lesionatzearekin eta ongi pasatzearekin. Lesioekin ez dut zorte ona izan azken urteetan.\nJULEN MTZ.DE ESTIBARIZ (Gasteiz, 1984)\n1. Bi zatitan antolatu dut. Lehenengo zatiko lasterketak pixkana-pixkana kilometroak eta denbora handitzen joateko dira, Zegama prestatzeko. Horretarako baliagarriak dira Espainiako Kopako lasterketak. Bigarren zatian ez daukat guztiz argi: lan kontuengatik atzerrira joan beharko dut, eta ez dakit entrenatzeko aukerarik izango dudan.\n2. Iaz nahiko nekatuta bukatu nituen denboraldiko azken lasterketak, bai fisikoki eta bai psikologikoki. Horregatik, denboraldi honetan lehenengo helburua sentsazio onak berreskuratzea izan da, eta lortu dut. Zestoako Kobaz Koba eta Cangas de Onisko [Asturias, Espainia] lasterketak lagungarriak izan dira negu kaxkarrari aurre egiteko. Malagan ere ondo aritu nintzen: aurreko postuen lehian egoteko aukera izan nuen, eta bosgarren izan nintzen.\n3. Aurretik esan dudan bezala, Zegamaren aurretik Espainiako Kopako hiru lasterketak eta Euskal Herriko Txapelketa, Aloñan, egingo ditut. Udan sasoian egonez gero eta aukera badago, Munduko Kopako lasterketaren batean parte hartzea gustatuko litzaidake. Eta indarrak ahitzen ez badira, denboraldia bukatzeko Gopegiko irteeran egon nahiko nuke, Hiru Handiak lasterketarekin denboraldia biribiltzeko.\n4. Helburu nagusia ilusioz eta motibazioz entrenatzen jarraitzea da, argi edukiz hau zaletasun bat besterik ez dela, nahi dudalako egiten dudala eta ekarpen onak jaso nahi ditudala. Horrez gain, Euskal Herriko selekzioko kide gisa, Espainiako eta Munduko Kopan parte hartzea. Jakina, Aizkorriko aldapetatik ahalik eta azkarren ibiltzen saiatuko gara.\n5. Aurretik aipatutakoa betetzen bada, pozik egongo naiz. Erregulartasuna da nire ezaugarri onenetariko bat eta, horregatik, ondo moldatzen naiz kopa motako txapelketetan. Espainiako Kopan lehenengo bosten artean sartzen saiatuko naiz. Munduko Kopa egiteko aukera izanez gero, azken bi urteetan bezala, lehen hamarretatik gertu bukatuta, poz-pozik egongo naiz.\nMAYI MUJIKA (Urretxu, Gipuzkoa, 1988)\n1. Nire egutegia nuen, baina selekzioaren deia jaso nuenean ez nuen zalantzarik izan egutegia Espainiako Kopara egokitzeko.\n2. Euskal Herrian egindako lasterketak ondo joan zaizkit. Giharretako arazoren bat izan dut, baina pozik nago emaitzekin. Espainiako Kopako lehen lasterketa sorpresa izan zen niretzat. Seigarren postua lortu nuen, eta oso ondo sentitu nintzen. Asko gozatu nuen lasterketaz.\n3. Espainiako Kopakoak, Espainiako Txapelketa Castellon [Herrialde Katalanak], Aloñako igoera, Goierriko Bi Handiak eta Hiru Handiak. Tarteren bat badut, agian besteren bat eroriko da.\n4. Hasieran helburua Goierriko Bi Handietara ahalik eta ondoen iristea bazen ere, orain euskal selekzioak eman didan aukera baliatzea da. Esperientzia berriaz gozatu nahi dut, eta ahalik eta gehien ikasi.\n5. Mendiaz eta lasterketez orain arte bezala gozatzearekin konformatuko nintzateke. Lesioek eta emaitzek laguntzen badute, hobeto.


Erabaki nahia, sendotzen | Politika | Berria\nNaziometroaren bigarren neurketa argitaratu dute Parte Hartuz taldeak eta Telesforo Monzon laborategiak. Bost herritarretik bakarrak dauka ontzat egungo estatus politikoa\n2020. urtearen hondarrean, Naziometroa euskal burujabetzari buruzko barometroaren lehen neurketaren emaitzen berri eman zuten Telesforo Monzon Euskal Herrigintza Laborategiak eta Euskal Herriko Unibertsitateko Parte Hartuz ikerketa taldeak. Asmoa zen neurketa horiei jarraipena ematea, bilakaerari erreparatzeko, eta bigarren neurketaren emaitzak argiratu dituzte orain. Besteak beste, ondorioetako bat da erabakitzeko eskubidearen aldeko jarrerak areagotu diren neurri berean murriztu direla euskal estatuaren aldekoak: hiru puntu handitu dira lehenak, beste hainbeste txikitu bigarrenak. Edonola ere, euskal herritarrek beren etorkizun politikoa erabakitzeko eskubidea dutela uste dutenak bi heren dira, eta, erreferendum adostu batean, euskal estatu baten aldeko botoa emango lukete hamar herritarretik lauk.\nErabakitzeko eskubideari dagokionez, hamarretik zazpik babesten dute Hego Euskal Herrian, eta kontrakoak bostetik bat baino gutxiago dira eremu guztietan. Atal horretan, eta erabakimenarekin lotuta, adierazgarriak dira galderetako bati emandako erantzunak; Next Generation diru funtsari buruz galdetu dute Naziometroaren bigarren neurketan, eta hegoaldeko hiru herritarretik bik nahiago dute Jaurlaritzak eta Nafarroako Gobernuak negoziatzea Araba, Bizkai, Gipuzkoa eta Nafarroarako dirua; aldiz, bostetik batek (%19) uste du Espainiako Gobernuak negoziatu behar duela.\nLehen Naziometroan agertutako joera bat berresten du bigarren neurketak: ez dela gauza bera independentziaz bere hutsean galdetzea edo erreferendum adostu batean euskal estatuari buruzko boto asmoaz itauntzea. Izan ere, independentziaren alde daude galdetutakoen %27, eta kontra %42, baina bestelakoa da indar korrelazioa erreferendum batean euskal estatu bati buruzko iritzia emateko aukeraz galdetzean; kasu horretan, gehiago dira aldekoak (%39,5) kontrakoak baino (%29,5). Haatik, udazkeneko neurketan %42,5 ziren aldekoak.\nEz da aurreneko iritzi bilketak azaleratu eta bigarrenean berretsitako hipotesi bakarra. Izan ere, iazko abenduan zabaldutako datuek adierazten zuten euskal estatuaren aldeko eta kontrako jarrera dela, eta a priori alde edo kontra agertzen direnak prest daudela beren iritzia aldatzeko euskal estatu horren nolakotasunaren arabera; adibiderako, kontra daudenen %45-50 euskal estatu baten alde leudeke horrek eragingo balu «enpresa handiak erakartzea», «egungoa baino pentsio sistema hobea» izatea edota «egungo politika ekologikoak baino hobeak» garatzea —%31,5ek babestuko lukete euskal estatu bat euskara gehiago babestuko balu—. Kontrakoa ere gertatzen da; euskal estatuaren aldekoak desados leudeke horrek eragingo balu «enpresa handiak deslokalizatzea», pentsio sistema okertzea, ingurumen politikak okertzea edo euskararen suspertzean pausorik ez ematea.\nIzan ere, zer sentimendu sorrarazten du euskal estatuaz hitz egiten entzuteak? Galdera hori egin diete 1.200 herritarri, eta ziurgabetasuna da erantzun ohikoena; lautik batek (%24) adierazten du sentipen hori. Haatik, baikorragoak dira gehien errepikatzen diren hurrengo aukerak: interesa (%21,9), ilusioa (%21,8) eta itxaropena (%19,9).\nIkusi gehiago: Independentziaren alde %21 leudeke, Jaurlaritzaren inkestaren arabera\nNolanahi ere, herritar asko konforme daude egungo estatus politikoarekin, inkestan adierazten denez. Galdetutakoen %58,2k diote pozik edo oso pozik daudela Euskal Hirigune Elkargoak, Eusko Jaurlaritzak eta Nafarroako Gobernuak daukaten autogobernu mailarekin, nahiz eta, lurralde antolaketa desberdinez galdetuta, aukera gustukoena duten autonomia erkidegoei erabakitzeko eskubidea aitortzen dien estatu eredu bat. %28,7 herritarrek nahiko lukete eskumen gehiagoko estatus bat, eta soilik bostetik batek jotzen du ontzat gaur egungo eredua.\nParte Hartuz taldeak eta Telesforo Monzon laborategiak beste gai batzuk ere aztertu dituzte bigarren inkestarako; esaterako, Lapurdin, Nafarroa Beherean eta Zuberoan etxebizitza eskuratzeko dauden arazoen inguruko iritziak jaso dituzte. Horren arabera, Iparraldean galdekatutako hamarretik zazpirentzat «arazo handia» da etxebizitzarena, eta soilik %3,9rentzat ez da arazo. Are gehiago, lautik hiruk (%74,3) uste dute urtebeteko epean zaildu egin dela etxebizitza bat alokatzea nahiz erostea. Hori dela eta, hamarretik seik (%59,1) uste dute Euskal Hirigune Elkargoan bigarren etxebizitza bat erosteko tasak emendatu beharko liratekeela.\nBestalde, beste aztergaietako bat izan da nafarrek zer iritzi duten beren lurraldeak gainerakoekin izan beharreko harremanen inguruan, harreman ekonomikoak, osasun arlokoak, kulturalak, euskararen sustapenari buruzkoak eta hezkuntzari buruzkoak bereizita. Guztietan, multzo bat da nagusi: harreman horiek indartzeari «garrantzi handia» ematen diotenak. Handienetik txikienera ordenatuta, ordea, osasun zerbitzuetarako harremanak indartzea da lehentasuna —%57,2k ematen diote horri garrantzi handia edo erabatekoa—, eta, hurrenkeran, harreman ekonomikoak, hezkuntza arlokoak, kulturalak eta euskara sustatzeari lotutakoak.\nHarremanei erreparatuta, Hego Euskal Herrian erantzun dutenen artean, zera da beste ondorioetako bat: Arabak, Bizkaiak, Gipuzkoak eta Nafarroak autonomia erkidego bakarra osatzea nahi dutenak gehiago dira —%54,7 daude alde, eta %30,3 kontra—, baina babes askoz zabalagoa dauka bi erkidegoek harreman handiagoa izatearen aldeko aukerak: %83,2. Ehuneko hori sei puntu apalagoa da Ipar Euskal Herrian ere galdetuta.\nGuztira 1.201 inkesta egin zituzten, martxoan: 589 Araban, Bizkaian eta Gipuzkoan; 405 Nafarroan; eta 207 Lapurdin, Nafarroa Beherean eta Zuberoan. Datuak ondoren haztatu dituzte, lurraldeen araberako biztanleriaren banaketa errealaren arabera eta Eusko Legebiltzarreko, Nafarroako Parlamentuko eta herriko etxeko lehen itzuliko hauteskundeetako bozka oroitzapena kontuan hartuta.\nIkusi gehiago: Hiru herritarretik bi, selekzioak ofizial izatearen alde


Entrenatzaileekin harremanetan jartzeko telefono berria – Zubiaurre igeri elkartea\nHome > albisteak > Entrenatzaileekin harremanetan jartzeko telefono berria\n2020 Urr 10\nZubiaurre Igeriketa Klubeko entrenatzaileekin harremanetan jartzeko telefono berri bat jarri dugu martxan. Ondorengoa da zenbakia: 641552012.\nTaldeko arduradunei edozein zalantza edo mezu helarazteko, beraz, telefono zenbaki horretara deitu beharko da edota whatsapp bidezko mezua igorri, ordutegi honetan: ASTELEHENETIK OSTIRALERA, 13:00etatik 14:00etara eta 15:00etatik 19:00etara.\nBestetik, Zubiaurre Igeriketa Klubak COVID-19aren aurrean erabiliko duen protokoloa ere helarazten dizuegu. Ondo irakurtzea eta begiratzea eskatzen dizuegu; ahalik eta neurri zuzenenak ezartzen ahalegindu bagara ere, jakin badakigu ertz guztiak kontuan hartzea ezinezkoa dela, eta, beraz, zuen ekarpenak ongi-etorriak izango dira.\nFederatuen lehiaketak, berriro martxan


Berriola - Juanmi ez da igandean bozkatzera joango\n26/09/2017 08:08 0 commentaires\nJuanmi ez da igandean bozkatzera joango\nKataluniako erreferendumaren inguruko bideoa argitaratu du Gure Esku Dagok. Juanmi agertzen da sare sozialetan oihartzun zabala eskuratu duen bideoan, baina bera ez da bozkatzera joango. Hala ziurtatu du kamerari begira… baina zergatik? Bideoan daude azalpenak.\nKataluniako galdeketari babesa emateko manifestazioa izango da larunbat honetan. Gure Esku Dago-k aurreratu duenez, gaur arratsaldean egingo duten agerraldian emango dituzte xehetasunak. Bilboko Euskalduna jauregian egingo dute prentsaurrekoa eta mobilizazioa deituko duten eragile sozial eta politikoetako ordezkariak izango dira.\nPasa den irailaren 16an mobilizazio jendetsua egin zuen Gure Esku Dago-k Bilbon. Orduko hartan, besteak beste, EAJ, EH Bildu, Elkarrekin Podemos eta ELA eta LABeko ordezkariek parte hartu zuten.


Iker Manterola Matxain Sakanako Garapen Agentziako arduradunari elkarrizketa - Noticias | Turismo profesional\nIker Manterola Matxain Sakanako Garapen Agentziako arduradunari elkarrizketa\nETKUei buruz: “Lurralde-eragileen parte-hartze handiagoak estrategiak lerrokatzea eta sinergiak sortzea sustatuko du” “Gure eskualdean, Next Generation funtsekin lotutako proiektu nagusiak bizikleta-bidea eta Sakanako Done Jakue bidea dira”\nNola baloratzen duzue ezartzen ari den turismo-espazioen planifikatu, koordinatu eta antolatzeko eredu berria (ETKU)?\nAurreko ereduarekin alderatuta, ETKU ezartzea aurrerapausoa izan dela uste dugu Sakanan. Izan ere, zenbaitetan, lurralde-eragileen artean koordinaziorik ez zegoenaren eta elkar ulertzen ez zutenaren sentsazioa genuen, eta eragile horien heterogeneotasunak zaildu egiten zuen lurralde-barruko zein lurraldeen arteko koordinazioa. Horregatik, eta ikuspegi pragmatiko batetik, uste dugu lurralde-unitateka planifikatzeko, koordinatzeko eta antolatzeko proposatutako ikuspegia positiboa dela, eta arestian aipatutako gabeziei aurre egiteko oinarriak jartzen dituela.\nHalaber, gure ustez, lurralde-eragileen parte-hartze handiagoak estrategiak lerrokatzea eta sinergiak sortzea sustatuko du. Bestetik, hainbat eskualde ETKU berean integratzeko, elkarlan-kultura sortzeko ahaleginak egin beharko dira. Gure kasuan, azken urteotan Plazaola Partzuergoarekin garatu dugun beste urrats bat izango da.\nZuen ustez, sektoreari eskaintzen zaion prestakuntza positiboa al da Nafarroan turismoaren etorkizuneko erronketara egokitzeko?\nOso positibotzat jotzen dugu Turismoko Plan Estrategikoaren harira onartutako prestakuntza-plana. Gaur egungo egoeraren ondorioz, online prestakuntzaren formatua da nagusi, eta uste dugu abantailak izan ditzakeela lurraldeentzat, prestakuntza anitzagoa eskuratzeko. Gainera, uste dugu horrelako eskaintza zabal eta askotarikoak zaildu egin dezakeela egin beharreko prestakuntzak aukeratzea, eta, hortaz, uste dugu positiboa izango litzatekeela parte-hartzaileek autodiagnostikorako tresnaren bat izatea, prestakuntza-plan indibidualizatua definitzeko balioko liekeena.\nZeintzuk dira zuen inguruan Next Generation funtsen planekin lotutako proiektu hurbilenak?\nGure eskualdean, bizikleta-bidea eta Sakanako Done Jakue bidea dira proiektu nagusiak. Biek ala biek azpiegitura eta natura- zein kultura-ondarean oinarritutako turismo aktiboaren ikuspegia partekatzen dute, betiere mugikortasun iraunkorra lehenetsita, zeinak turismo aktiboago baten eskaerei eta, aldi berean, herritarren mugikortasun-premiei erantzuten dien.


Debagoiena. "Hemengoa zergatik ez Gipuzkoa osoan?" - Gipuzkoako Hitza\nDebagoiena. “Hemengoa zergatik ez Gipuzkoa osoan?”\n2016, martxoak 25 gipuzkoa 1599\nEz da Arrasateri bakarrik dagokion kontu bat, ezta Debagoienari ere. “Askoz ere urrutiago doa: herria, eskualdea, Euskal Herria, estatu espainola, Europa, mundua; planeta, azken finean. Nahi badugu gure seme-alabak mundu honetan bizitzea, pilak jartzen hasi behar dugu”. Enrike Letona ari da hizketan, Debagoiena eredu, zabortegirik ez plataformako kidea. Harekin bat dator Josu Pereda kidea. Hondakinen arloan Debagoiena etxeko lanak egiten ari dela diote, eta ingurukoentzat, galdera “sinple” bat dute: “Hemen adostasuna lortu bada %80 gaika biltzeko eta horri eusteko, zergatik ez Gipuzkoa osoan?”.\nOtsail bukaeran sortu zuen plataforma herritar talde batek. “Dena [Jose Ignacio] Asensio Ingurumen diputatuaren adierazpenekin abiatu zen. Azpeitiko zabortegiarekin lotuta, elkarrizketa batean azaldu zuen nola negoziatzen ari ziren, ez zirela ados jartzen… Eta Epelera ekartzeko aukera aipatu zuen”. Horiek entzutean, eta ikusita mankomunitateak eta udalek ez zutela ezezkorik esaten, martxan jarri ziren. Berez Bergarari dagokio Epele, baina Arrasateri “kalte handiagoa” eragingo lioke, herriari “pega-pega eginda” dagoelako. “Hala ere, pentsatu genuen gai hau Debagoien osoari zegokiola”.\nPlataformaren izenak dioen bezala, Debagoiena eredugarritzat dute. %78 biltzen dute gaika, eta, gainera, sinetsita daude datu horiek hobetu daitezkeela. Peredak dioenez, ez da herri baten lorpena, eskualde oso batena baizik: “62.000 pertsona ari dira ondo egiten”. Nola? Bat datoz Letona eta Pereda: eurek ez dute ezer asmatu. “Debagoienean jarri diren bilketa sistemak ezagunak ziren aurretik: batzuk atez atekoak, besteak edukiontzi bidez, txipekin kontrolatutako edukiontziak… Eta emaitza oso onak lortu dira”.\nBorondatea eta mezua\nArgi dute zergatia: “Borondatea badago, erraza da”. Peredarentzat, ezinbestekoa da arduradun politikoek herritarrei mezu egoki bat bidaltzea. “Mezua hau da: egin egin behar duzu, nahitaez; betebehar bat da. Herritarrei esaten badiezu nahi dutena egiteko, ez goaz inora; hor dago akatsa”. Euren eskualdeari dagokionez, mankomunitatearen kasua aipatu du Letonak: “Alderdi guztietako jendea dago, eta bat etortzea lortu dute”. Beste zenbait politikariengan, ordea, ez dute borondaterik ikusten. “Hain gauza oinarrizko, sinple, erraz eta eragin handikoa edukita esku artean, ez dira gai mezu egoki bat bidaltzeko. Zergatik ez? Ez dakigu”. Peredaren arabera, hondakinak ondo sailkatzea da herritarrak ingurumena zaintzeko egin dezakeen eragin handieneko ekintza eta, aldi berean, gutxien kostatuko zaiona. Adibide bat jarri du: “Pentsatzen baduzu berotegi efektuan, CO2ren isurketan, hori murriztean… Esan herritarrari astebetez autoa ez hartzeko. Hori bai, hori sakrifizio handiagoa litzateke, baina etxean hondakinak ez nahastea? Horrek ez dakar inongo esfortzurik, eta ingurumenean egiten duen eragina, berriz, itzela da”.\nLetona ziur da, gainera, denbora gutxian lor daitekeela Debagoienak lorturiko kopurua: “Plangintza bat prestatu, eta bi hilabete barru %75 gaika bil daiteke. Zaborra Santanderrera eramateko kontu hori bukatu da. Planta dezente bat tratatzeko gelditzen den zaborra, eta listo”.\nDebagoieneko eredua goraipatzeaz gain, zabortegien kontra dago plataforma. Lotuta doaz biak, Peredaren ustetan: “Zabor gutxiago sortuta, zabortegi gutxiago beharko dira. Ezin dena da atzetik hasi: zabortegiak ireki, itxi behar zirenean, eta, gainera, bilketa ez egoki batekin jarraitu”. Horregatik, uste dute eskualdeko eredua Gipuzkoako beste herri edo eskualdeetara esportatuz gero zabor tonak asko murriztuko liratekeela. Zenbakiekin irudikatu du egoera Peredak: “Merueloko [Kantabria, Espainia] zabortegira 50.000 tona errefus eramaten jarraitzen badute, hona 100.000 bat tona etorriko lirateke urtean. Guk hemen 5.000 tona sortzen ditugu, Debagoienean. Gipuzkoa osoak berdin egingo balu, 60.000 tona jasoko lirateke urtean, eta horrela, eman zitekeen tratamendu mekaniko-biologiko bat errefusari, erdi inertizatuta, askoz kutsagarritasun gutxiagorekin…”\nOtsailean martxan jarri zirenetik, hainbat ekintza antolatzen ari dira. Lehena egin dute: Debagoieneko mankomunitateari dokumentu bat aurkeztu berri diote, hiru galderarekin: ea eskaerarik jaso duen Gipuzkoako Hondakinen Partzuergotik Debagoienean zabortegi bat jartzeko; eskaera baldin badago, ea zer erantzungo duten; eta ez badago eta baldin balego, zer erantzungo luketen. Gaur egun industrian edo eraikuntzan sortutako hondakinak hartzen ditu Epelek, arriskutsutzat katalogatu gabeak eta mankomunitateak jarritako onarpen probak gainditzen dituztenak.\nHorrez gain, hitzaldiak antolatzen hasiko dira eskualdean, euren ekintzen berri emateko. Era berean, beste eskualdeetako agintari politikoekin harremanetan jarri nahi dute: “Proposatu nahi diegu ea zergatik ez duten eredu hau euren eskualdean martxan jartzen”. Sinadura bilketa bat hastekoak ere badira, kontzientziazio kanpaina baten barruan.\n2:19 2016(e)ko martxoak 26\nSinaduraren bilketarena oso ideia ona da, behintzat nik neuk Ipar Haizea plataforman lehenbailehen plazaratuko dut . Bi gauza jendeari atez ateko sistema erabilita edo erabili gabe denbora gutxian posible dela bereizte tasa\nlortzea jakinarazi behar zaio eta bigarrena ondo bereiziz gero Santandereraino hondakinak ez eramatea posible dela. Esandakoaren abantailaz gogoratuz: kutsadura gutxiago, beraz jendearen osasuna kaltetu gabe eta gainera dirua xahutu barik\n23:10 2016(e)ko martxoak 26\nDebagoieneko eredua Gipuzkoa osora erraz zabal daiteke eta horretaz Gipuzkoar guztiei imformatu behar zaie, ingurumena ez kaltetzeaz gain kriston dirutza aurreztuko genuke. Adibidez aurten Gipuzkoako aldundiak 1200 milioi euro xahutuko du hondakimak Santanderaraino eramateagatik. Ba al dago eskubiderik ?.Horren kontra sinaduraren bilketa antolatzea oso ondo egongo litzateke jendeak jakiteko benetan zer gertatzen ari .den.


Euskal gizartearen aldarrikapenen lekuko eta isla da egunotan Landako - GARA\nEuskal gizartearen aldarrikapenen lekuko eta isla da egunotan Landako\nAzokak beteak ditu jada lanen erdiak, jende saldo handiegirik jasan gabe eta salmenta kontuei erreparatuz, emaitza pobre samarrarekin, arreta berezia bereganatu duen Ahotsenea eta aldarrikapenen plaza bihurtua den Landako alde batera utzita.\nAnartz BILBAO I\nTxalaparta hotsekin ireki zuen jarduna atzo Landakok, Juan Mari Beltran txalapartariak egindako liburu-disko dotorearen aurkezpenarekin, eta Mikel Urdangarinen ahots gozoarekin itxi, Plateruenan, kanpoan giro hezea zela. Baina Azokak ohiko dituen azalpen, salerosketa, sinatze eta besteren gainetik, «aldarrikapenen plaza» bihurtu zen Durango, kulturaz gain euskal gizarteak dituen kezka eta borroka guztien isla bihurtuta. Eguneroko hitzordua Landako gunean hasita, aurreko egunetan baino jende gehiago elkartu zen bertara. Alta, orain arte susmo zena baieztatzen hasi gara, salmahaietan direnek –azken txanpan zer gertatuko– aurten iaz baino negozio gutxiago egingo dela ihardetsi digutenean. Krisia urtebete atzerago heldu da antza, nahiz eta saltoki bakoitzak bere martxa egiten duen. Hala, asko dira liburu eta diskoak sinatu eta sinatu dabiltzan aurpegi ezagunak. Toti Martinez de Lezea, aurreko egunean bezala, gelditu barik zebilen gaztetxoen arretari erantzunez, Hedoi Etxarte eta Alain M. Urrutiak tandema osatu zuten Alberdanian, Edorta Jimenez ere, Ahotsenea utzi eta Txalapartan zebilen irakurleekin solasean, eta Kirmen Uribe sarituak ere ez dio hutsik egin urteroko hitzorduari.\nAzokan lanpetuen aurkitu genituen izenen artean Pello Guerra nabarmendu beharra dugu, liburuak sinatu eta diosalka eman baitzuen goiz osoa Gararen saltokian. “La espada de los vascones” eta “Jaque mate al Rey de Navarra” liburuen egileak, “Vitoria, asedio al reino de Navarra” historikoa aurkeztu du bertan, “Cocina tradicional vasca” sukalde liburuarekin eta Ritxi Lizartzaren “Hika egiten ikasteko gida”rekin batera –atzo eguerdian aurkeztua– Gara aurten gehien saltzen ari den liburua. Goiza sinatu eta sinatu pasa ostean, aurkezpen aretoan liburuaz mintzatu zen Guerra, Iñaki Sagredorekin batera, Pamiela etxeak emandako “Navarra. Castillos que defendieron un reino” bildumako laugarren eta azken emaitza aurkezten ari zena. Guerrak XII-XIII. mende tartean kokatzen du eleberri historikoa, Antso Azkarraren erregealdian, Gasteizko hiribilduak gaztelauen erasoei aurre egin behar izan zien garaian.\nIruindarrak esan zuenez, «ezezagun samarra da gurean gaztelauek Gasteizi egindako erasoaldia, eta bertako gazteluan izan zuten borroka latza». Liburua beraz, gure historiaren atal bat berreskuratzeko ahalegina dugu, eta modu horretan, «gasteiztarrei eskainitako omenaldia, nafarrak izaten jarraitzearren hilabeteetako borroka eman baitzioten Gaztelako etsaiari, etsi gabe».\nBatak bestearen lana ondo ezagutzen dutela argi utzi –Guerrak eleberrietan erakusten duen grina goraipatu zuen Sagredok– eta gure historia berreskuratu eta ezagutzearen garrantzia nabarmendu zuten biek, «izan ginenak erakutsiko digulako zer izan behar dugun».\nAzokak erosle gehiegi bildu ez baditu –tabernak topera omen dabiltza gauez–, Ahotseneak plaza bete entzule agertzen du aurkezpen bakoitzean, egonkortu eta arrakasta lortuta. Eguerdian esaterako, Gose hirukote arrasatearrak txiki utzi zuen karpa bere proposamen ikusgarri eta arriskutsuarekin. Jarraian “Olatu bat kuartelen gainetik” (Lanku) liburua aurkeztekoa zen Xabier Amuriza, eta ohartu ginenerako, arrasatearren jarduna bukatu ostean hutsik gelditu zen aretoa entzule frankorekin zen berriro. Izan ere, Ahotsenean etengabekoa da publikoaren joan-etorria. Batzuk aurkezpen jakin baten lekuko izatera hurbiltzen direnak, beste batzuk Azokako zurrunbilotik ihesi edo jakin-minez. Kontua da sortzailearen ahotsetik zuzenean ezagutzen direla bertan disko eta liburuak, eta Iñaki Bengoa (Gose) zein Amuriza bat datozela: «Sekulako proposamena da eta bat egiten dugu duen filosofiarekin».\nArratsaldean MusikHerriaren azken emaitzak edo talde berriak ezagutu genituen bertan (Adarrotsen folka eta Angerren eztanda), eta gaixotasunak tarteko azken orduko kale egiteak ere izan ziren –Makuso kasurako–. Jarduna bukatu aitzin, eta bertatik alde egin genuenean ere asko eta asko ziren Esne Zopak noiz banatuko zain bertan bildutakoak.\nEta epizentroz mugitzen ari den Azokarekin jarraituta, eraikin nagusietatik plazara atera beharra dugu, Durangon biltzen den jende uholdea profitatuta bertan metatzen diren aldarrikapen ezberdinek ere beraien tokia merezi dutelako. Atzo, “Euskaldunon Egunkaria”ren aldeko elkarretaratzea deitua zuten eguerdirako, eta Azoka guztiz hustea lortu ez bazuten arren, txiki gelditu zitzaien Landako ondoko plaza. Gainera, egun berezia zen hemeretzi urte betetzen baitziren “Euskaldunon Egunkaria”ren lehenengo alea argitaratu zenetik. Geroxeago, denon harridurarako, AHT Gelditu! ekimeneko bi kidek –manifestaziora deitu dute gaur, 18.00etan–, ekintza ikusgarria egin zuten, Bizkaibus bat gelditu eta sabai gainera igota. Bertan poliziak inguraturik ordubete inguru egon ostean, beren kabuz jaitsi ziren ekintzaileak, ikusleen txalo zaparrada artean. Ondoan, Mendiak Aske, parke eolikoen aurkako taldearen aldarrikapena zegoen, baita Fumberri fundizioko langileen protesta ere, lantegiak itxiera arriskua duela-eta, eta Iruña-Veleiaren aldeko sinadura bilketa ere –arratsaldean ESAITek Anboto magalean zuen hitzordua–. Presoak, natura, lana, hizkuntza, kirola, elkartasun oihuak etengabeak dira kulturaz haragoko hiriburu bihurtua dugun Durangon, eta gaur ere Euskal Herriak bizi duen salbuespen egoera salatzeko, “Arte ekintza herritarra” egingo du Barru Barrutik ekimenak, 19.30ean Andra Mari elizatik abiatuta.


Peña Predicadera - Espolón Guanchinfú (5c, 175 m, 5b derrigorrez) ~ Eskalatzen\nPeña Predicadera - Espolón Guanchinfú (5c, 175 m, 5b derrigorrez)\nEgilea X Larretxea Ordua 20:16 Komentariorik ez\nPeña Predicadera hormara bueltatzen gara berriro, bere arroka ezin hobera eta eguzkiz berotutako giro berora. Oraingo honetan Espolón Guanchinfu izena duen bidea egin dugu. Espolón Estarlux bidea baino metro batzuk ezkerrerago dago.\nEsan beharra daukat toki honetan eginiko hiru bidetatik zailtasunean homogeneoena eta hobekien ekipatutakoa dela. Arroka beti bezala luxuzkoa. Luze politenak azken hirurak dira. L3ko zeharkaldi gorakorra ez da zaila, baina 3. asegurua txapatu arte zertxobait expo da erortzen bazara erlaitz handi baten zorua joko zenuke eta. Bilgune guztiak erosoak dira eta parabolt eta eraztunekin osatuak (azkena izan ezik) daude. Hori dela eta arazoren bat izanez gero bidea rapelatzeko aukera dago.\nAurreko kasuren batean aipatu dudan modura, toki hau udazkenean eskalatzeko primerakoa da, baina ez dakit zergatik gu beti udaran etortzen gara. Patua izango da. Udaran hurbiltzen bazarete goiz altxa edota egun lainotua aukeratu. Bere orientazioa dela eta (hego-ekialdea), eguzkiak goiz-goizetik gogor jotzen du.\nPeña Predicadera Parque Natural de la Sierra y los Cañones de Guara barruan kokatuta dago. Eskalada arautzen duen agindu berriaren arabera (Ots 2016), urte osoan eskalatu daiteke horma hauetan.\nIristeko, hurbiltzeko eta jaisteko: Ikus hurrengo sarrera.\nL1 (30 m, 8 aseguru, 4a). Erlaitz batez banandutako bi plaka. Pasagunetxo bat bigarren plakan.\nL2 (30 m, 5 aseguru, 4b). Plaka handi bat eta hormatxo bat etzanagoa den tarteko zati batez bananduak. Igo ahala zailtasuna gutxitzen doa.\nL3 (30 m, 5 aseguru, 4b). Zeharkaldi gorakorra ezker aldera. Ez da zaila, baina hirugarren asegurua txapatu arte zertxobait expoa da erortzekotan erlaitz handiko zorua jotzeko aukera baitago. Bilgunea oso ezkerrera, uharra pasa eta gero.\nL4 (35 m, 6 aseguru, 4c). Ezproiari jarraituz erresalte batean amaitzen den plaka. Ondoren zati etzana eta azkenik, bilgunera iritsi baino lehen, euste leku onak dituen hormatxo bertikala. Hormatxo honetan dago luzeko pasagunetxoa.\nL5 (30 m, 9 aseguru, 5b). Plaka hasieran.Ondoren kanal zabal bat eta jarraian oso ongi babestutako (aseguruak gertu) hormatxo-sabaitxo bat. Bere eskuinetik ongi igotzen uzten da eta behetik begiratzerakoan ematen duena baino askoz errazagoa da. Zertxobait igo eta ezkerrean geratzen zaigun kanalean sartu. Pasagune fin para bat eman behar dira hurrengo asegurua txapatzeko (asegurua ez oso eskura) eta igo ahala, bilgunerainoko tartean, luzea etzaten joaten da\nL6 (20 m, 4 aseguru, 5c). Plaka etzana hasieran eta ondoren, ongi ekipatutako kanal-tximini bertikala. Kanal-tximiniak barrura sartzen zaitu eta oposizio pixka bat egin behar da igotzeko (motxilak molestatzen du).\nMateriala: 9 zinta + bilgunerako materiala. Fisureroak eta friendsak soberan.\nArroka: Kareharria (itsasgarritasun handiko tillita trinkoa).\nNork irekia: Angel Guerrero, Paco Hinojo, Joaquin Floria eta Jorge Castaño, 1985.


Lehen hezkuntza Presentacion - Urrutiko Lanbide Heziketako Institutua\nLehen hezkuntza 6 kurtsoz osatuta dago, 6 urtetik 12 urtera. 2 ikasturteko 3 ziklotan banatzen da. Eskola honek 3 gela du maila bakoitzean. Ikasleen gelaz gain, musika gela, informatika gela, liburutegia eta gimnasioa dute.\nEuskara, Gaztelera, Gizarte-Zientziak, Natura-Zientziak eta Musika lantzeko Txanela proeiktua erabiltzen dugu. Txanela proiektua derrigorrezko Lehen Hezkuntzako ikasmateriala da. Hezkuntzaren oinarriak finkatzen laguntzea da bere helburu nagusietariko bat. Lehen Hezkuntza etapa zabala den heinean (6-12urte), eta ziklo bakoitzak bere zeregina duenez hezkuntza prozesuan, hauen arteko eta beste etapekiko loturak zainduaz curriculum eskaintza koherente, bateratu eta egokia eskaintzeko asmotan sortua da Txanela. Hain zuzen ere, haurren garapena sustatzeko elementu anitzak eskaintzen ditu. Bereziki, ikasleek egiten dituzten proeiktuek indar handia dute metodolgia honetan.\nMatematika arloan Luis Peredaren proiektua erabiltzen dugu oinarri gisa. Luis Pereda Matematiketan lizentziatua da este bere lanbide-karrera guztia matematikaren didaktikaren irakaskuntza eta ikerketari eskaini dio.\nProiektu hau guztiz ados dago oraingo erreformak Lehen Hezkuntzan matematikaren alorrerako planteatzen duen gaitasun-ikuspegiarekin; argia izan nahi du bere curriculum-planteamenduei dagokienez, eta praktikoa izan nahi du batez ere. Proiektu berritzailea da eta esperimentazioari alor zabala eskaintzen dio; labur esateko, matematikaren ikasketaren helburu batzuk, eduki sekuentziatu batzuk, ikasgelarako irakaskuntzako material eta baliabide batzuk, metodologia bat eta ikasleen aurreramendua ebaluatzeko modu bat ahalik eta gehien zehaztuko dituen lanerako plan bat eskaintzen du.\nMatematiketan, arlo manipulatiboak duen garrantziari espazio bat eskaintzeko asmoz, jolas matematikoak erabiltzen ditugu. Jolasak balio hezitzaile izugarria duenez, erantzun pedagogiko bat izan behar du. Gizakiok berezko ekintza bezala dugu jolasa, modu horretan, ikasketa prozesua motibagarriagoa eta dibertigarrigoa egiten da. Jolas hauen helburua ikasleen gaitasun batzuk sustatzea da; adimena, dedukzioaren lotuta doazen gaitasun mentalak, indukzioa, estrategia eta pentsamendu sortzailea.\nJolasek eta matematikek amankomuneko ezaugarri asko dituzte helburu hezitzaileei dagokionez. Matematikek tresna ugariz hornitzen gaituzte estruktura mentala hobea izan dadin, eta horiek, errealitatean hobeto hausnartzeko eta jarduteko balio dizkigute. Horretaz gain, jolasek teknika intelektualen garapenean lehenengo urratsak ematen laguntzen digute, pentsamendu logikoa indartzen dute, arrazoitzeko ohitura garatzen dute, jarrera kritikoarekin pentsatzen irakasten dute… Gainera, jolasek jarduera mentala sustatzen duten momentutik, oso egokiak dira matematikak ikasteko, izan ere, pentsamendu matematikoa sortzen dute; zentzu horretan, jolasak matematiken ikuspuntu didaktikoa inplementatzen du.\nSalburua eskolan IK_KI erabiltzen dugu maila eta ikasgai guztietan ikasleen ezaugarrietara egokitzeko asmoz. Izan ere, funtsezkoa deritzogu guztiontzako hezkuntza integrala eta hezkuntza inklusibo bat bermatzea.\nNola ikasiko dute lankidetzan aritzen eta desberdintasunak errespetatzen, hau da, elkarrekin bizitzen, eskola eta ikasgela bananduetan heziak izan baldin badira?\nKooperatiboki antolatutako ikasgela batean soilik ikas dezakete elkarrekin ikasle desberdinek (ahalmenetan, interesean, motibazioan, kulturan, hizkuntzan, gizarte jatorrian…), beharrezkoa da guztiak lankidetzan eta elkarlanean aritzea, elkarri laguntzea, ikasketan aurrera egiteko helburu erkidea lortze aldera, nork bere ahalmenak ahalik eta gehien garatzeraino. Hori guztiagatik, ikasle guztiekin gela barruan eta elkarreraginean egiten dugu lan.


Euskaraz publikoki komunikatzeko zailtasunak | Cursos de Verano UPV/EHU\nEuskaraz publikoki komunikatzeko zailtasunak\nBeatriz Zabalondok eta Eduardo Apodakak Jendaurrean Erabili proiektuaren berri eman dute Soziolinguistika Klusterrak antolatu duen “Jendaurreko euskarazko komunikazioa: praktikatik ikasten” ikastaroan\nGero eta gehiago dira jendaurrean, gaztelaniaz ez ezik, euskaraz ere komunikatzen duten erakundeak. Hala ere, euskararen kasuan, asko dira zalantzak eta zailtasunak dituztenak. Horiek guztiak elkarren artean partekatzeko Soziolinguistika Klusterrak, UPV/EHUrekin elkarlanean, Jendaurrean Erabili izeneko egitasmoa jarri du abian jendaurreko euskarazko komunikazioa errazteko, hobetzeko eta eraginkorrago egiteko. Aipatutako programa izan da, hain zuzen ere, “Jendaurreko euskarazko komunikazioa: praktikatik ikasten” ikastaroko lehen bi saioetako ardatza.\nLehenengo saioan, proiektuaren zuzendaria den Euskal Herriko Unibertsitateko Beatriz Zabalondok, egitasmoaren nondik norakoak azaldu ditu. Zabalondok azaldu duenez, “Jendaurrean Erabili egitasmoa ez da berez sortutako proiektua; EraLan izeneko egitasmo batean oinarritzen da. Egitasmo horrek hizkuntza normalizaziorako planak onartuta dituzten lan munduko erakundeetan euskara erabiltzeko edo ez erabiltzeko zein aldagaiek hartzen duten parte aztertu zuen eta, 2011 eta 2013 bitartean garatu zen hirugarren fase batean jendaurreko ekitaldiei, nagusiki prentsaurrekoei, arreta ematea erabaki zen”. Ideia horretan oinarrituta abiatuko da Jendaurrean Erabili ekintza ikerketa parte-hartzailea.\nZabalondok egitasmoaren ezaugarriak azaltzen jarraitu du bere hitzaldia. Hizlariaren esanetan “egitasmo honek ikertuaren parte-hartze aktiboa eskatzen du. Gainera, ikerketaren gaia diren pertsonei errealitatea eraldatzeko eskubidea aitortzen zaie”. Ezaugarrien artean, “ekintza-gogoeta-ekintza kiribila sortu behar” dela azpimarratu du Zabalondok eta horrela, “ikaskuntza kolektiborako tresna bilakatuko da”. Testuinguru teoriko horretatik, Etienne Wengerrek azaldu zituen Praktika Komunitateak sortuko lirateke. Komunitate horiek talde irekiak dira eta parte-hartze eta konpromisoaren arabera egituratzen dira. Jendaurreko Erabilera egitasmoaren kasuan hiru lirateke proiektua osatzen duten geruzak: talde nuklearra, komunitatearen lagunak eta periferia edo outsider-ak.\nTalde nuklearra bederatzi erakunderekin eratu zen (ADEGI, AEK, Athletic Club, EiTB, ELA, Getxoko Udala, Gipuzkoako Foru Aldundia, Guggenheim Bilbao Museoa eta Euskal Herriko Unibertsitatea) eta gaur egun, jada, 23 erakunde daude. “Horiek guztiek euskarazko jendaurreko komunikazioaren inguruan hausnartu eta ekiteko espazio bat eratu dute. Esperientziak elkar trukatu, zalantzak partekatu, zailtasunak identifikatu, eta soluzio posibleak diseinatu eta abian jartzeko esparrua eratu da” azaldu du Zabalondok.\nBigarren saioan, berriz, Euskal Herriko Unibertsitateko Gizarte eta Komunikazio Fakultateko irakasle Eduardo Apodakak egitasmoaren testuingurua azaldu du. Testuinguru horrek bi alderdi ditu. Alde batetik, egitasmoaren barne testuingurua edo oinarri epistemologikoak azaldu ditu eta, bestetik, testuinguru zabalago bat non egun diren hizkuntza politikak aztertu dituen.\nItziar Alkorta, UPV/EHUko Uda Ikastaroetako zuzendari berria\n2019 edizioko programa forma hartzen ari da


Hatortxu Rock 26, lehenbiziko taldeak | Hatortxu Rock\nNon Servium, The Baboon Show, Stay Homas, ETS, Pleura, Rotten XIII, Herdoil eta Green Valley\nGaurko genuen aurreikusita Hatortxu Rocken 25. edizioa. Azaroaren 26an iragarri genuen bezala, baina, pandemiak eta agintariek hartutako neurriek sortutako ezegonkortasuna dela-eta, bertan behera uztera behartuta ikusi genuen gure burua. Ordutik, udarako antolatzen ari garen edizio berezian murgilduta gaude buru belarri.\nEta gaur, dagoeneko, lehen albisteekin gatoz. Uztailaren 29 eta 30eko zita horretan egongo diren lehen taldeak aurreratzeko moduan gaude. Non Servium, The Baboon Show, Stay Homas, ETS, Pleura, Rotten XII, Herdoil eta Green Valley bertan izango dira. Hau, baina, lehen aurrerapen bat baino ez da. Datozen hilabeteetan beste asko batuko dira elkartasun jaialdi honetara.\nOraingoz aurreratu dezakegunez, The Baboon Show suediarrak, ETS arabarrak eta Pleura nafarrak ostiralean igoko dira eszenatokira. Stay Homas kataluniarrak, Rotten XIII eta Herdoil nafarrak eta Green Valley gasteiztar-bartzelonatarrak, aldiz, larunbatean. Egun honetan ere izango da Non Serviumen txanda. Mostoleseko taldeak atsedena hartu du azken urteetan eta 2022an itzulera bira txiki bat eginen du eta Hatortxu Rock izango da joko duten bi jaialdietako bat. Euskal Herrian, bakarra.\nIzen hauekin batera, eguneko sarrerak ere salgai jarri ditugu, gure webgunearen (www.hatortxurock.eus) bidez. Bi eguneko bonoa duela aste batzuk jarri genuen salgai eta dagoeneko milaka lagunek bereganatu dute. Orain, bono hori eskuratzeko aukeraz gain (55 euro), egun bakarreko sarrera lortzeko ere parada dago, 30 euroko prezioan.\nAzken bi urteetan ezin izan dugu Hatortxu Rock nahi izango genukeen eran antolatu. Eta ondorioz, ezin izan ditugu gure helburuak, dispertsio politika salatu eta honek euskal preso politikoen senideengan sortzen dituen gastuak aringu, nahiko genukeen moduan bete. Elkartasun hori, ekonomikoa ere, erraldoia, gero eta handiagoa, izatea ere bada gure helburua. Etxerako bide hori eraikitzerakoan esku guztiak dira ezinbestekoak. Eta jomuga horrekin ari gara lanean uztaileko zitari begira.\nMilaka lagun behar ditugu eta esan dezakegu, zortzi hilabete lehenago, milaka herritar bilduko garela gero eta gertuago ikusten dugun dispertsio politikaren amaieran pauso berri bat emateko. Baina azken kilometroa metro bilakatu arte, azken furgoneta bidaia etxe atariko besarkada bihurtu arte, lanean jarraitu beharra daukagu. Eta horretarako zuen guztion laguntza behar dugu. Auzolanean, elkarrekin eta lanerako grinez amaituko dugu dagoeneko hiru hamarkada baino gehiago luzatu den zigor honekin.\nZuei esker, aurten ere ekarpen bat dispertsioaren aurka\nAzkenik, ez genuke aukera hau galdu nahi esker mezu berezi bat igortzeko. Azken bi asteetan bertan behera utzitako edizioaren sarrerak itzultzeko eskariak egiteko epea ireki dugu. Eskari guzti horiek kudeatzen ari gara eta datozen egunetan eginen dira diru itzulerak. Hala ere, asko eta asko izan zarete diruari uko egin eta sarrera eskatu ez duzuenok. Zuei esker, aurten Hatortxuk galerarik ez izatea ahalbidetu duzue eta, beste urte batzuetako tamainakoa ez den arren, dispertsioak eragiten dituen gastuak leuntzeko ekarpen bat egiteko moduan egongo gara.\nBihotzez, mila-mila esker. Beti azpimarratzen dugu jaialdi hau denok osatzen dugula, antolatzaileok, boluntarioek, musikariek eta baita publikoak ere. Aurten, agian, izan da elkartasun horren adierazle nagusienetako bat. Indarrez bete gaituzue eta behar den bestetan lanean jarraitzeko grinez beteta gaude. Beraz, jar gaitezen udara begira, etxerako bide horretan urrats erraldoi berri bat eman asmoz.\nGaur ospatzekoa zen edizioa bertan behera uztera eraman gintuen ziurgabetasuna ez da desagertu, baina errepresaliatuen eta haien familien egoerak ez digu uzten besoak gurutzatuta geratzen. Horregatik, uztailaren 29an eta 30ean jaialdia baldintzarik onenetan antolatu ahal izango dugulakoan arituko gara lanean.\nBi mila esker.\nHator-hator neska-mutil etxera.\nOsasun egoeraren ondotik sortutako ziurgabetasun egoera dela-eta, abenduaren 18rako iragarrita genuen Hatortxu Rock bertan behera uztera behartuta\nGaur ez genuke hemen egon nahi. Gaur zita genuen...


Ezagutu beharko zenituzkeen 21 AirPods Pro aholku eta trikimailuak - Osagarriak\nApple-k AirPods Pro abiarazi zuen 2019ko urriaren amaieran, eta urtebetean ospea handia lortu zuen eta joera adierazpena bihurtu zen. Eraginkortasunarekin, ezaugarriekin eta estiloarekin batera, AirPods Pro 250 dolarreko diruaren balio bihurtu zen Apple dendatik eta 200 dolar beste merkatuetan. AirPods aholku eta trikimailu onenetariko batzuk ekartzen dizkizugu, gailuaren funtzioren bat galtzen ez duzula ziurtatzeko.\nHona hemen AirPod-en ezaugarri onenak eta zer egin dezaketen:\nZarata aktiboa kentzea soinu murgiltzailea lortzeko\nPertsonalizagarria den moldaketa, erosotasun osoa eskaintzen duena\nBateriaren iraupena 4.5 ordu entzuteko ordua eta 5 ordu entzuteko 5 minutu ematen dizkizu, bai entzun (irakurri) ondo!\nEta beste zenbait erosotasun modu.\nBaina AirPods Pro trikimailu eta ezaugarri hauek laikoarentzako dira, hemen gure artikulua irakurtzen ari bazara, gehiago jakitea merezi duzu.Orain, arakatu eta ezagutu zer egin dezake zure AirPods Pro-k.\nAirPods gida gehiago:\nKonpondu AirPods kasuan ez kargatzen\n21 AirPods Pro aholku eta trikimailuak - Egiaztatu behar duzu\n1. 'Audio espaziala' eginbidea\nAirPods Pro-k oso ezaugarri funtzional eta ospetsua du, 'audio espaziala' izenekoa. Ezaugarri hau zure Apple TV edo beste aplikazio batean bideo edo pelikula bat ikusten ari zarenean funtzionatzen du eta AirPods Pro sartuko duzunean, ahotsa zure belarrietan mugituko da bideoaren eszenaren edo mugitzen duzun norabidearen arabera. sartu eta ahotsa belarrietatik urrunago doala sentituko duzu.\nApplek pentsatu zuen bezalakoa da, ekarri dezagun 3D magia zure 2D filmera ere. Lan ona Apple!Ezaugarri honen magia sentitzeko, iOS 14 eguneratu behar duzu zure iPhone-n. Gaitzeko, ireki Ezarpenak menua zure iPhone-ean> egin klik Bluetooth aukeran> ukitu 'i' ikonoa AirPods Pro-ren ondoan> irristatu etengailua 'audio espazialaren' ondoan.\n2. Zarata bertan behera uzteko modua\nEz al zara inoiz eseri kafetegi batean edo bulego batean eta gogor lan egiten saiatzen zara, baina trafikoaren zalapartak edo zure ondoan dagoen taldearen esames mugagabeak belarrietara isurtzen jarraitzen du eta nahi bakarra ahoa isilaraztea da.Apple-k entzun zaitu eta zarata bertan behera uzteko modua instalatu du zure AirPods Pro-n.\nBeno, egin behar duzun guztia AirPod-en luze sakatzea edo irristatu zure gailuko kontrol zentroa eskuinera> luze sakatu bolumen botoia> AirPods Pro-n eskuragarri dauden moduen hiru aukerak agertuko dira> aukeratu Zarata Ezeztatzeko aukera hortik.\nNon zinen orain arte Apple?\n3. Gardentasun modua\nZarata Deuseztatzeko modua ezin hobea da, ados nago, baina zer gertatzen da zure abestiak / podcastak / deiak entzuten jarraitu nahi baduzu, baina atzeko ahotsetan begi bat (belarria) behatu behar baduzu, soinean zaudenean bezala hegazkinean edo kale batetik oinez.\nZure AirPods Pro-k hemen ere estali zaitu. Besterik gabe, luze sakatu AirPod edo irristatu eskuineko gailuko kontrol zentroa> luze sakatu bolumen botoia> zure AirPods Pro-n eskuragarri dauden moduen hiru aukera agertuko dira> aukeratu Gardentasun modua hortik.\n4. Kontrolatu zure musika AirPod zurtoinetik bertatik\nBeste entzungailu edo entzungailu guztiek botoi batzuk dituzte zurtoinean edo oinarrian zure musika erreproduzitzeko edo pausatzeko, etab. Baina zure AirPods Pro hori baino askoz ere dotoreagoa da.AirPods Pro-k ez du botoi bat ukitu / sakatu sentsazioa du zurtoinean. AirPod bakoitzaren koska laua sakatu edo estutu besterik ez duzu eta klik bat entzungo duzu prentsa bakoitzean.\nHona hemen prentsa bakoitzak zer esan nahi duen\nPrentsa bakarra- musika pausatu / erreproduzitu\nPrentsa bikoitza- aurrera egin\nPrentsa hirukoitza- atzera egin\nPrentsa luzea- aldatu Noise Deuseztapenaren eta Gardentasun Moduaren artean (goian aipatu berri ditugunak)\nZure AirPod-eko zurtoinaren prentsa bakoitzak zer esan nahi duen hitz egin berri dugu. Esan iezaguzu nola pertsonalizatu gehiago.Aldatu prentsak zure ezarpenen bidez funtzionatzeko behar duen abiadura. Ireki ezarpenak telefonoan> egin klik irisgarritasunean> hautatu AirPods> orain doitu abiadura eta iraupena.\n5. Zuzenean entzuteko eginbidea\nZer harrigarriagoa izan daiteke Apple-k entzuten lagun zaitzakeen funtzio bat gaitzea baino. Ados, ofizialki ez, baina horretarako ere erabil dezakezu.Beraz, hau da zuzeneko entzuteko funtzioak egiten duena. Gaituta dagoenean, zure iPhone / gailuak mikrofono gisa funtzionatzen du eta gertu esaten den guztia zure AirPods Pro-n entzun daiteke. Cool, ezta?\nAktibatzeko, zoaz zure iPhone ezarpenetara> egin klik kontrol zentroan> hautatu pertsonalizatu kontrolak> ukitu audifonoaren ondoan dagoen '+' ikurra zure kontrol zentroan gehitzeko. Orain jarri zure AirPodak> ireki kontrol zentroa> egin klik entzuteko ikonoan> entzungailuaren leihoan, ukitu zuzeneko entzuteko sarrera> jarri telefonoa entzun nahi duzun pertsonaren ondoan.\nEta orain zure iPhonearen mikrofonotik jasotako ahotsak entzun ditzakezu, dena AirPods Pro-n bertan.\n6. Aurikularrak ostatatzeko eginbidea iOS 14an\nEntzungailuen egokitzapen funtzioak soinu leunagoak bultzatzen eta maiztasun jakin batzuk aldatzen laguntzen dizu entzumen eskakizunen eta erosotasunaren arabera, zure AirPods Pro zure kabuz bihurtzeko.\nJoan ezarpenetara> egin klik irisgarritasunean> hautatu ikus-entzunezkoa> aukeratu entzungailuen ostatua, funtzioa aktibatzeko.\n7. Aldatu AirPods bakarra mikrofono batera\nBerez, zure bi AirPod-ek mikrofono integratua dute, Siriri aginduak ematen edo telefono dei batean hitz egiten laguntzen duena.Baina demagun zure AirPod-ek bakarra mikrofono gisa funtziona dezan nahi duzula. Badakizu hitz egiten ari zarenean edo beste edozein arrazoirengatik alde batetik bakarrik zentratu behar duzula, orduan emandako urratsak jarraituz egin dezakezu.\nIreki telefonoaren ezarpenak> hautatu bluetooth> egin klik AirPods informazio ikonoan> hautatu mikrofonoa> aldatu automatikoa.\nTelefonoa ukitu gabe nork deitzen duen jakin nahi duzu?\nNazkatuta al zaude autoa alboan gelditzearekin, behin eta berriro, nork deitzen duen egiaztatzeko, garrantzitsua izan daitekeela pentsatuz eta spam deia dela ematen duen bakoitzean?\nLasai, estali zaitugu.Ireki telefonoaren ezarpenak> hautatu telefonoa> orain deien goiburuan> ukitu deiak iragartzeko> hautatu entzungailuak soilik.\n8. Siri aktibatzea AirPods bidez\nSiri-ri galderak egitea are errazagoa da, izan ere, Siri zure AirPod-etatik aktiba dezakezu.Esan 'Hey Siri' edo deitu Siri zure AirPods Pro-ren bidez AirPod Pro-ren edozein zurtoinetan Force sentsorea sakatuta eta eutsita.\n9. Aldatu moduen artean Apple Watch-ekin\nGogoratu nola hitz egin dugun zure AirPods Pro-ren moduak goian dauden puntuetan. Beno, horra horrekin lotutako trikimailu bat.Orain 'Zarata baliogabetzeko' modua edo 'Gardentasuna' modua txandaka dezakezu edo zure Apple Watch-etik ere desaktiba dezakezu.Erlojuaren bidez audioa entzuten ari zaren bitartean, ukitu AirPlay ikonoa> ukitu 'Zarata baliogabetzea', 'Gardentasuna' edo 'itzali'.\n10. Egin belarri-punta egokitzeko proba\nBadakizu AirPods Pro-k hiru belarriko aholku multzo dituela. Txikia, ertaina eta handia (zabaldu belarriko muturraren ertza eta barnealdean grabatutako tamainaren izena oinarriaren ondoan aurkituko duzu), erdialdea dagoeneko AirPods Pro-ra lotuta dagoen bitartean, erraz alda ditzakezu belarrien puntak zure arabera. erosotasuna.\nBadakizu belarri punta nola aldatu, ezta? Erraza da, belarri-punta AirPodetik tinko atera eta beste bat berriro erantsi nahi duzunean, lerrokatu konektore obalatuarekin eta egin klik entzuten duzun arte.Demagun zure belarrientzako eskuineko belarri punta hori den ala ez baieztatu ziur ez zaudela, beti egin dezakezu AirPods Pro-rako Belarri Puntuko Egokitze Testa.\nJarri zure AirPods> joan telefonoaren ezarpenetara> hautatu Bluetooth iOS gailuan> ukitu zure AirPod Pro ondoan dagoen 'i' botoia gailuen zerrendatik> ukitu 'Ear Fit Tip Test' (ez baduzu ikusten ' Ear Fit Tip Test ', agian iOS 13 baino bertsio lehenagoak dituzulako izan daiteke> ukitu Jarraitu> ukitu erreproduzitzeko botoia.\nAukerak dira zure AirPod-ak tamaina desberdinetara egokitzea. Horrela daude giza gorputzak.\n11. Egiaztatu AirPod-en bateria zure iPhone-tik\nZure AirPods-en bateriaren maila beti ikus dezakezu, musika-giroaren erdian bateriarik gabe gera ez dadin.Jarri zure AirPods Pro kargatzeko zorroan eta ireki zorroa gailutik gertu. Bateriaren ehunekoa erakusten duen animazioa agertuko da.Edo beti galdetu diezaiokezu Siriri zure AirPod-en bateria-mailari buruz.\n12. Aldatu modua Mac gailutik\nAirpods Pro-k zure modua Mac gailutik ere ahaleginik aldatzeko aukera ematen dizu. Baldintza da zure ordenagailu eramangarria MacOS Big Sur-era eguneratu behar dela.Eguneratzearekin prest zaudenean, egin klik AirPod ikonoan> hautatu aldatu moduak.\nEdo egin klik bolumena kontrolatzeko botoian (menu barran dagoena)> bilatu zure AirPods Pro goitibeherako menuan> orain modu batetik bestera alda dezakezu (zarata ezabatzeko modua, gardentasun modua eta itzalitako modua).\n13. Mantendu AirPod Pro-ren bateriaren iraupena\nArestian aipatu ditugun eta jarraian aipatuko ditugun aholku eta trikimailu guztiekin dakit, zalantzarik gabe aholku bat behar duzun gauza bat dago: bateriaren iraupena.Applek bateriaren iraupen sendoa bermatzen duen arren, egun bizia luzea denean eta kargatzeko astirik ez duzunean baina egunean zehar zure AirPodak behar badituzu, gauzak kezkagarriak izango dira AirPodak erdian hiltzen badira.\nZure berri izan dugu! Bi AirPodak aldi berean behar dituen pertsona ez bazara, AirPod bat erabil dezakezu aldi berean eta bestea atseden hartzen utzi eta bere karga gorde dezakezu.Lehenengoa amaituta, guztiok babeskopia egin duzu. Ez al da irabazi-irabazi egoera? AirPod-ak bateriaren bizitza bikoitza erabiltzea lortuko duzu karga bakarrean.\n14. Utzi AirPods-i zure mezua irakurtzen zuretzat\nAirPod-ek mezu berri bakoitzari ping egiten badizu, zergatik ez utzi zuk ere irakurtzen eta erabaki zure kontzentrazioa haustea eta erantzutea merezi duen.Zure AirPod-ak egin ditzan, egin klik ezarpenetan telefonoan> Siri eta bilatu> iragarri mezuak. Zein mezuetatik irakurri ere hauta dezakezu. Oraingoz, aukerak hauek dira: Gogokoak, Azkenak, Kontaktuak edo Denak.\nMezuari Siriren bidez erantzuten badiozu, AirPod-ek berriro irakurtzeko agindutakoa irakurriko dute. Gertaera honekin gogaitzen baduzu, ezarpen hau ere alda dezakezu telefonoaren ezarpenetara joanda> egin klik jakinarazpenetan> hautatu iragarki mezuak> egin klik 'erantzun baieztapenik gabe' aukeran.\n15. Zure AirPod-ak zure Android gailura ere konekta ditzakezu\niDevices ez dira zure AirPods Pro gailu bateragarri bakarrak. Zure Android gailuetara ere konekta ditzakezu. Android erabiltzaileentzako trikimailu ezin hobea!\nZure AirPods Pro parekatzeko, ireki telefonoaren ezarpenak> egin klik gailu berri bat parekatzeko> ireki AirPod Pro parekatzeko> egin klik 'berretsi parekatzea' aukeran.\nAirPod-ak gailu erabilgarrien zerrendan agertzen ez badira, sakatu eta eduki sakatuta kaxaren atzealdean dagoen botoia, LED argia piztu arte. Orain, honek zure AirPodak parekatze moduan jarriko lituzke orain erraz parekatu ahal izateko.\n16. Karkasaren aurrealdeko LED argia\nKargatzeko karkasaren aurrealdean dagoen LED argi txiki horrek zer esan nahi duen pentsatzen baduzu, batzuetan zuria, beste batzuetan anbarra, hemendik jakingo duzu.\nArgirik ez dagoenean- bateria agortuta dago\nAnbar argia AirPodak bertan daudenean- AirPodak kargatzen ari dira\nAnbar argia AirPodak bertan ez daudenean- kargaren zorroak bateria maila baino txikiagoa du\nArgi berdea Airpodik gabe- kargatzeko zorroan karga bat baino gehiago geratzen da\nArgi keinukari zuria- AirPodak berrezarri egiten dira\nAnbar argi keinukaria- AirPodek akats litekeena dute eta berrezarri egin behar dira.\nAirPods Pro kasuan denean, LED argiak AirPod-en karga-egoera erakusten du eta, hala ez denean, kasuan kasuko LED argiak kargaren kasuaren egoera erakusten du.Gogoratu dezakezu hau. Zuregan konfiantza dugu.\n17. Pertsonalizatu zure AirPods Pro-ren izena\nAholku hauek guztiak topatu dituzu zure AirPods Pro zure kabuz egiteko, behar duzun pertsonalizazio, erosotasun eta ezarpen guztiekin.Baina gauza bat geratzen da, noski izena. Zergatik ez duzu aldatu zure AirPods Pro-ren izena eta erabat zurea bihurtu.Joan zure iPhone ezarpen atalera> egin klik Bluetooth botoian> ukitu bertan dagoen AirPods informazio ikonoa> orain berrikusi izena.\nBai, oso erraza da.Orain erraz identifika dezakezu zure AirPods Pro bikotea edo beste norbait den. Edo zure multzoa identifikatu dezakezu telefonoarekin konektatutako bi AirPod multzo daudenean.Orain jarri izena nahi duzuna. Ikusi zu ere zeinen freskoa izan zaitezkeen.\n18. Jarraitu AirPods Pro\nEsaten al diguzu zu ere nazkatuta zaudela AirPod-ak denbora guztian galtzeko eta orduan ere zuk etorriko zaren bidetik atzera egin eta beste ordu bat hil behar duzula ergelkeria honetan?Applek dagoeneko konpondu du zuretzat arazoa eta nola kontatuko dizugu.\nZure AirPod-en jarraipena egin dezakezu iPad / iPhone bidez. Ireki 'Aurkitu nire' aplikazioa zure iPhone / iPad-en> hasi saioa Apple kontuarekin> sartu AirPods Pro-rentzat>. Mapak zure AirPods Pro-ren zuzeneko kokapena zehaztuko du edo saioa hasita ez zutenean AirPod-ak galdu badira, azken puntua linean zeudenean erakutsiko du.\n19. Audio partekatzea AirPod bi multzoen artean gailu batekin\nGogoratu eskola zaharreko metodoa entzungailuekin abesti bat entzuten ari zinenean eta belarriko tapoi bat zure bikotearekin partekatzen zenuenean eta biok batera abestiarekin batera joaten zinen.Beraren bertsio modernoa da. AirPods ideia ez partekatzea besterik ez dugu esan nahi!\nOrain egin behar duzun bakarra zure AirPods Pro zure iPhone edo iOS gailu batera konektatzea da> ukitu AirPlay ikonoa> egin klik partekatzeko audio botoian> eta eduki zure lagunaren AirPod-ak estalkia zure gailuaren ondoan irekita dagoen kasuan.\n21 AirPods Pro aholku eta trikimailu hauekin, esan berri dizuegu, 250 dolarreko erosketa askoz ere seguruagoa iruditzen zaizu. Hack hauek zure itxura bikaina izateaz gain, teknologiako adituak diren lagunekiko abantaila emango dizute, baina AirPods Pro-k zure beharretara eta eskakizunetara pertsonalizatuko du, Apple-k zure agintean agindu zizun erosotasun eta eraginkortasun guztia eskainiz. AirPods Pro erosketa.\nspotify duten ikasleentzako hulu\nikusi telebista saioak eta filmak doan\nstreaming telebista saioak doan linean\nposible al da doako robuxa eskuratzea?


San Andres bertso-jaialdirako sarrerak gaurtik aurrera salgai\nSan Andres bertso-jaialdirako sarrerak gaur (astelehena, hilak 12) ipini dituzte salgai, 5 eurotan, Sagar-Bitza, Kultu eta Depor tabernetan. Jaialdia azaroaren 25ean (domekan) izango da, 18.30etan Portalean….eta kitto! Euskara Elkarteak…\nBanatu dituzte Javier Agirresarobe Sariak\nZapatuan banatu zituzten XIII. Asier Errasti laburmetraia lehiaketako Javier Agirresarobe sariak: lehenengoa Martin Rosete-ren Voice Over laburmetraiak eraman du, bigarrena Felipe Vara de Rey-ren Q laburmetraiak, animazioan Ander Mendiaren…\nObesitateari aurre egiteko kirurgiari buruzko hitzaldia\nPoliclinica Gipuzkoak hitzaldia antolatu du biharko (martitzenerako, hilaren 13rako) 19.30etan Portalean (sarrera doan), Udalarekin elkarlanean. Hitzaldia Poliklinikako Obesitate Unitate Multidiziplinarreko José María Enríquez-Navascués,…\n106 eibartar atzoko Behobia-Donostian\nAtzo goizean jokatutako Behobia-Donostia maratoi erdian gure herriko 106 atletek amaitu zuten proba, euretatik 17 emakumezko. Asier Cuevas izan zen, beste behin, gure ordezkari onena: 8. postuan amaitu zuen, eta ia 20 kilometroko distantzia…\nGaur hasiko diren Maridaje Jardunaldietan Jaime Barriuso omenduko dute\nKrabelin jatetxeak antolatutako 9. Maridaje Jardunaldiak gaur abiatuko dira 21.30etan, Vintae ardandegiko ardoekin eta Raul Acha enologoaren azalpenekin. Azaroko beste barixakuetan ere jarraipena izango dute ehiza eta ardoak bat egiteko afari…\nBildu eta Aralar ospitalaren proiektuaren etorkizunaz arduratuta daude\nBildu eta Aralarrek gaur eguerdian (barixakua, hilak 9) emandako prentsaurrekoan, ospitala jasotzeko lurraren inguruko euren kezkak azaldu dituzte: “Etorkizuneko Eusko Jaularitzak proiektua ez gauzatzea erabakitzen badu, gure udaleko…\nFiskalak atzera bota du Larrañagari egotzitako iruzur kargua\nArabako Entzutegiko Fiskaltzak Mikel Larrañagarri egotzitako higiezinen iruzurraren inguruko kargua atzera bota du eta, beraz, berarentzat hasieran eskatuko zigorra (9 urteko kartzela zigorra) ere aldatu egin du: bidegabeko jabetze kargua,…\nEibartarra hil da Barakaldon bere etxea kendu behar ziotenean\nGaur goizean bere buruaz beste egin du 53 urteko Amaia Egaña eibartarrak Barakaldon, bere etxetik kaleratzeko agindua betetzera zihoazenean. Jose Manuel Asensio Bizkaiko herri horretako zinegotzia izandakoren emaztea zen Amaia eta bera ere…\nMikel Larrañagak erosleekin\nAtzo (eguaztena, hilak 7) hasi zen Gasteizen Mikel Larrañaga Eibarko alkate-ohiaren, Alfonso Ruiz de Alegriaren (Cartera Saraspe-ko administradorea) eta Julian Ernesto Ochoaren (Puentepiedra Servicios Inmobiliarios) kontrako epaiketa. Fiskalak…\nAitor Laspiur, laburmetraia sortzailea: "Etorkizunean honekin jarraitu nahi dudala argi daukat"\n– Nondik datorkizu laburmetraiak egiteko zaletasuna?Oso txikitatik gustatu izan zait, baina iaz arte ez dut ezer grabatu. Pelikulak ikustean, beti ipini izan diet arreta bertan erabilitako efektu bereziei,. Hori ikusita amak klase batzuetara…\nBenantzi Bilbao organistak agurtuko du Musikaldia\nEibarko XX. Musikaldiko azken emanaldia bihar (barixakua, hilak 9) eskainiko du Joxe Benantzi Bilbao organistak Entre lo divino y lo humano izenburuari jarraituta, 20.00etatik aurrera San Andres elizan. Kontzerturako egitaraua jarraian irakur…


Kooperatibagintza topaketek autoeraketaren erronkak aztertuko dituzte — TUlankide MONDRAGON\nKooperatibagintza topaketek autoeraketaren erronkak aztertuko dituzte\nLANKI Ikertegiak uztailaren 15erako autoeraketaren erronkei buruzko topaketa antolatu du. Bertan elkartuko dira autoeraketaren bueltako Euskal Herriko hainbat eragile, Joan Subirats-en hitzaldia eta mahai-ingurua izateko.\nAutoeraketaren paradigma aro aldaketaren testuinguruan\nAro aldaketa batean murgilduta gaudenaren zantzuak indartsuak dira egun, eta gizarte eredua eraldatu nahi duten eragileek indar-gune eta erronkaz betetako agertokia dute parez pare. Zentzu horretan, ezinbestekoa da egungo egoeraren eta erronken inguruko hausnarketa egitea. Izan ere, badirudi lehenaldiko emantzipazio paradigma nagusiek alternatibak eskaintzeko indarra galdu dutela. Ia oharkabean gizarte joera indartsuek atzera bueltarik ez duen agertokira eraman gaituzte.\nGero eta uste zabalduagoa da modernitate kapitalista krisi estruktural eta sistemikoan dagoela. Krisia ez da soilik finantzario eta ekonomikoa, multidimentsionala da.\nGlobalizazioak eta politika neoliberalek gizartearen antolaketa eta nazio-estatuan oinarritutako eredu sozioekonomikoa eraldatu dute.\nEuskal Herriko paisaia soziala ez da 80. hamarkadakoa. Gizarte joera indartsuek zeharo aldatu dute euskal jendartea. Eraldaketa bideak baldintza ekonomiko, politiko, sozial, kultural eta subjektibo desberdinetan jorratu behar dira.\nParadoxak agertoki berrian\nEgoera sozioekonomiko berriak erronka itzelak ditu: aberastasun eta lanpostu orokortuak sortzeko zailtasuna, sektore sozial zabal baten bizi-baldintzen prekarizazioa, politikan herritarren beharrei interes ekonomikoak gainjartzea eta desafio ekologiko eta energetikoa, besteak beste.\nGaur egun erronka ez da soilik bizi dugun krisi ekonomikoari erantzutea: gizarte eredu berri baterako trantsizio bideak martxan jarri behar dira. Norabide honetan, egoera paradoxikoa da:\nBatetik, badaude zentzuak egungo garapen eredu kapitalista bideragarria ez dela diotenak: ez da ekologikoki eta energetikoki jasangarria, desberdintasun sozial ikaragarriak eragiten ditu, eta, gainera, ez dirudi pertsonen zorion iturri denik. Funtsean, ez da ongizate handiagoaren sinonimoa.\nBestetik, kapitalismo neoliberalaren aurrean ez da aterabide sinesgarririk sumatzen. XX. mendeko emantzipazio paradigma nagusiek alternatiba gisa efikazia galdu dute, badirudi ez dutela indarrik sektore sozial zabalak bildu eta kohesionatzeko. Esan liteke eraldaketa bideek proposamen teoriko eta praktiko berriak behar dituztela.\nHorren guztiaren inguruan uztailaren 15ean arituko dira, LANKIk Mondragon Unibertsitatearen HUHEZI fakultatean egingo duen kooperatibagintzaren gaineko hirugarren topaketan.\nIzena-eman nahi duenak hemen izango du aukera.


2018ko Bago!az lehiaketaren castinga martxan da | Bago!az | EITB\nHasi gara aurrez aurreko castingak egiten 'Bago!az'en\nHala ere, jarraitu internet bidezko castingera bideoak bidaltzen; aurten lehiakide gehiago behar ditugunez, oraindik ere hautaketa prozesua zabalik dago eta.\n'Bago!az' saioa lehiakide bila dabil\nIgo bideoa 'Bago!az'en castingerako\n'Bago!az'eko castingean parte hartzeko baldintzak\n'Bago!az' lehiaketaren bigarren edizioa prestatzen buru belarri jarrita gaude eta hasi gara, dagoeneko, aurrez aurreko castingak egiten. EiTBko Donostiako egoitzan izan ditugu hautagaietako batzuk.\nHala ere, internet bidez bideoak bidaltzeko epea ez da amaitu. Aurten lehiakide gehiago izango ditugunez, casting prozesua luzeagoa izango da eta oraindik hautagai gehiago behar ditugu. Beraz, jarraitu zuen bideoak bidaltzen 'Bago!az'en webguneko formularioaren bidez.\nGogoratu 'Bago!az' lehiaketan parte hartzeko ongi kantatzea beharrezkoa dela, baina horrekin batera, abestia behar bezala interpretatzen jakitea ere oso garrantzitsua da. Izan ere, lehiaketa honetako irabazlea 'Go!azen' telesaileko denboraldi berriko aktoreetako bat izango da.\nIazko 'Bago!az' saioa Iholdi Beristainek irabazi zuen. Ikuskizun gogoangarriak utzi zizkigun Iholdik lehiaketa honetan. Oso polita izan zen Aritz Mendiolarekin abestutako "Nire mundu txiki polit hontan", eta baita, Maria Amolategirekin batera Amy Winehousen paperean sartu zeneko unea ere. Emanaldi horiei esker, Naiaren rola egin ahal izan du orain emisioan dagoen 'Go!azen'en denboraldian.\n16 eta 23 urte arteko gazteei zuzendutako casting da hau. Baldintza horiek betetzen badituzu eta ‘Bago!az’eko izarretako bat izan nahi baduzu, grabatu ezazu bideo bat zeure burua aurkeztuz eta nola abesten duzun erakutsiz eta igo ezazu webgunean aurkituko duzun formularioaren bidez.\nGogoan izan, casting-bideo hauek eitb.eus-en erakutsi ahal izango dira, hala erabakitzen bada. Hori dela eta, horizontalean grabatuta egon behar dute eta hauetako formatoren bat izan behar dute: avi, mov, mp4, flv, mpeg, 3gp edota mkv.\nInformazio gehiago izango duzu bagoaz@eitb.eus helbidean edota 943 01 16 74 telefono zenbakian.\nAnimatu! 'Go!azen 5.0'ko izarretako bat izatera iritsi zaitezke!